Uplata pazara sedmično, ušteda 40 mil EUR za privredu – ICR\nIzmena Zakona o platnom prometu važi od maja\nPrivrednici će uskoro pazar uplaćivati sedmično, a ne kao dosad svakog dana, čime će uštedeti oko 40 mil EUR na godišnjem nivou. Novo pravilo rezultat je izmena Zakona o platnom prometu, koje privrednici traže još od 2008. godine, a trebalo bi da važi od maja.\nSedmično uplaćivanje pazara jedna je od 212 preporuka „Sveobuhvatne reforme propisa“, akcije pokrenute još 2008. godine, zamišljene kao ukidanje nepotrebnih administrativnih procedura koje bi olakšale poslovanje firmi i donele uštede do 200 mil EUR na godišnjem nivou. Vlada Srbije je podržala ovu reformu, ali je dosad usvojeno manje od polovine preporuka.\nPrema novim odredbama Zakona o platnom prometu, koji je od pre nekoliko dana u skupštinskoj proceduri, propisano je da su pravna i fizička lica dužna da dinare primljene u gotovom po bilo kom osnovu uplate kod banke najkasnije u roku od sedam radnih dana, a ne, kao dosad, istog dana ili najkasnije narednog radnog dana.\n– Radi uštede vremena zbog svakodnevnog odlaska u banku zbog uplate dnevnog pazara, kao i smanjenja troškova privrednih subjekata i preduzetnika, obaveza svakodnevne uplate pazara zamenjuje se obavezom pravnih i fizičkih lica koja obavljaju delatnost da dinare primljene u gotovom po bilo kom osnovu uplate kod banke najkasnije u roku od sedam radnih dana – navode u Ministarstvu finansija.\nImajući u vidu posebnost položaja ovlašćenih menjača, u Ministarstvu navode da je utvrđeno da se na lica koja imaju ovlašćenje nadležnog organa za obavljanje menjačkih poslova neće odnositi ova obaveza, već će Narodna banka Srbije propisati koji iznos dinara primljenih u gotovom su ova lica dužna da uplate kod banke, i u kom roku.\n„Simpo“ i „Ikea“ potpisali ugovor vredan 15 mil EUR


Početak/Kultura/Na Sajmu knjiga u Frankfurtu se predstavili autori iz Niša\nVioleta Milićević 26. oktobra 2019.\nUdruženje pisaca „Sedmica“ književna zajednica Udruženja književnika Srbije je i ove godine organizovalo Oktobarski salon knjiga u vreme održavanja Sajma knjiga u Frankfurtu kojom prilikom se okupio veliki broj članova i gostiju iz cele Evrope i Srbije, ponajviše Srba, a bili su tu i pisci iz Makedonije i Nemačke. Književni stvaraoci iz Niša imali su veoma zapažene nastupe.\nSvoja dela nastala između dva sajma predstavili su Violeta Jović književnica, Milorad Doderović novinar i pisac, Milica Radulović pisac i direktor Pozorišta lutaka u Nišu, Srđan Aleksić advokat i publicista, kao i Miroslav Jović izdavačka kuća „Svici“.\nTako je Violeta Jović predstavila svoj roman „Bivalvia“ i knjigu priča na dijalektu „Dume za svaki d`n“ izdavača Svici Niš (podržana od strane grada Niša), roman za decu „Aris bez totela“ izdavača Booklend i Zbornik Medijana festivala dečjeg stvaralaštva i stvaralaštva za decu. Milorad Doderović je govorio o romanu „Hodžina kći“ suizdavača Sedmica Frankfurt i Svici Niš i knjizi „Sedma sila bez krila“ suizdavača Prometej Novi Sad i Svici Niš. Milica Radulović je prikazala svoja dva romana „Molitva za dvoje“ i „Nauči me da volim“ izdavača Pipress Pirot i predstavila Pozorište lutaka u Nišu. Srđan Aleksić je govorio o knjizi „Godine ćutanja“ i filmu „Uran 238“.\n„Prvog dana boravka upriličen je prijem u Generalnom konzulatu Srbije u Frankfurtu i susret sa generalnim konzulom Brankom Radovanovićem. Istovremeno je u saradnji sa Ministarstvom kulture Srbije i Privrednom komorom priređeno književno veče na temu – „Prevođenje kao vrsta kulturne diplomatije”. Predavanje su u velikoj sali konzulata održali Robert Hodel, profesor Instituta za slavistiku u Hamburgu i dr Dragana Grbić, naučni saradnik Instituta za slavistiku u Kelnu. Oni su kroz razgovor predstavili dela Dositeja Obradovića i Ive Andrića. Drugog dana je na nacionalnom štandu Srbije na Sajmu knjiga u Frankfurtu priređen susret učenika i nastavnika srpske dopunske škole iz Hesena sa predstavnicima Ministarstva kulture i informisanja Srbije i piscima za decu iz Srbije pod imenom “JEZIK NAM JE OTADŽBINA”“, rekao je Niškim Vestima Miroslav Jović, pr Agencije „Svici“.\nPosebnu čast da na nacionalnom štandu predstave akciju Negujmo srpski jezik koju organizuje Ministarstvo kulture i koja je jedna vrsta poziva na ispravno korišćenje srpskog jezika, gramatike i ćirilčnog pisma, našeg kulturnog identiteta, što je za decu u dvojezičnoj sredini dodatno važno imali su pisci za decu, Violeta Jović iz Niša i Dejan Aleksić iz Kraljeva, koji su u interaktivnom programu uključili decu u zajedničku predstavu, pa su učenici bili i publika i glumci.\nUdruženje pisaca „Sedmica“ književna zajednica Udruženja književnika Srbije, svake godine u vreme održavanja Sajma knjiga u Frankfurtu, organizuje OKTOBARSKI KNJIŽEVNI SALON.\nDa svoje stihove govore i priče kazuju, a ponajviše da čuju najnovija ostvarenja kolega po peru i lepoj reči okupili su se pesnici iz svih krajeva Evrope.\n„I ovom prilikom su gosti iz Niša imali posebno mesto i priliku da predstave svoje stvaralaštvo i nova dela objavljena između dva Književna salona. Izuzetno topao prijem izgovorenih reči Violete Jović, Milorada Doderovića, Milice Radulović, Srđana Aleksića i Miroslava Jovića je potvrdio blisku povezanost sa našim stvaraocima iz dijaspore“, ističe Jović.\nOvo gostovanje je nastavak prošlogodišnjih zajedničkih aktivnosti kada je uz podršku Grada Niša objavljen zbornik „Sedmica na Nišavi“ u kome su zastupljeni autori iz dijaspore i Niša. Zahvaljujući ljudima poput Ljubiše Simića predsednika Udruženja „Sedmica“, Slavice Mastikose potpredsednice i Zlate Ikanović sekretara, kontakti između Frankfurta i Niša jačaju iz godine u godinu. Na taj način dajemo značajan doprinos očuvanju maternjeg jezika, srpske kulture i identiteta u rasejanju, boljoj afirmaciji srpskih pisaca, stvaralaca iz Niša i zbližavanju matice, Grada Niša i dijaspore. U prilog ovome govori i dogovor o gostovanju Pozorišta lutaka iz Niša u Frankfurtu sledeće godine.\nMilica Radulović Milorad Doderović niški pisci Sajam knjiga u Frankfurtu Srđan Aleksić Violeta Jović\nPoslednji pozdrav kolegi novinaru Miloradu Doderoviću\nIN MEMORIAM: Preminuo Milorad Doderović, otišao je novinarski doajen


Vučić: Optužbe na račun Nataše Jeremić glupost iz stranke | Insajder\nNa konferenciji za novinare u Vladi Srbije Vučić je rekao da će, kao premijer, zaštititi sve koji su ugroženi i kojima se preti nasiljem, ali da je on uputio izvinjenje supruzi predsedničkog kandidata Vuka Jeremića Nataši Jeremić, a da još niko nije uputio izvinjenje njegovoj porodici.\n"Ja sam (izvinjenjem) uradio svoj posao, i kao predsednik Vlade i kao predsednik stranke, i za to nema nikakvog opravdanja. Ali nemojte da od jedne izjave zaboravljate hiljade i hiljade mnogo gorih izjava", rekao je Vučić.\nVučić je rekao da mu nikada ne bi palo na pamet da ispred nekih novina, s kojima se ne slaže, organizuje demonstracije, kao što čine neki drugi kandidati, i naveo da je ponosan na to što svi novinari mogu da mu postave pitanje, odnosno što su njegove konferencije "oaze slobode".\n"A kažite mi svi, šta je to uradio moj brat, sin, moj otac? To su svaki dan vaše teme... Evo, naslov na Beti je gde radi i čime se bavi moj brat. Bavi se time, kad već hoće da znaju, a nikada nije dobio 600.000, 750.000 ili sedam miliona kao neki kandidati... Živi u stanu koji je kupio na kredit, koji i danas plaća. Živi pošten život, kao svaki drugi čovek, i ništa mu nisu našli, sve su slagali", rekao je Vučić.\nVučić je rekao da je optužba na račun Nataše Jeremić "jedna glupost" iz njegove stranke, ali da se to ne može meriti s "hiljadama rečenica" protiv njega i njegove porodice kojih se nikada nisu odrekli njegovi protivnici.\n"Ponosan sam na to što se suprotstavljamo medijskoj-soroševskoj aždaji i na to što ću nastaviti da se borim. Izvinjavam se što nisam doveo članove svoje porodice, da pokažem da su živi ljudi, da ovde plaču. Šta je moj brat uradio, hajde, kažite mi?", rekao je Vučić.\nJuče je Milenko Jovanov, potpredsednik GO SNS-a, uputio neargumentovane optužbe na račun Nataše Jeremić, supruge predsedničkog kandidata Vuka Jeremića. Vučić se zbog ovog izvinio građanima, a Nataša Jeremić potom u emotivnom obraćanju javnosti rekla da ne prihvata izvinjenje i da oseća strah.


Istorijat prisustva Delegacije u Srbiji - EU u Srbiji\nIstorijat prisustva Delegacije u SrbijiJovan2021-03-03T09:33:25+02:00\nDelegacija Evropske komisije u Beogradu je ustanovljena u tadašnjoj Socijalističkoj Federativnoj Republici Jugoslaviji (SFRJ) 1982. godine nakon potpisivanja sporazumâ o saradnji između SFRJ i tadašnje Evropske ekonomske zajednice (EEZ). Naziv Delegacije je promenjen u decembru 2009. i sada glasi Delegacija Evropske unije u Republici Srbiji, što je u skladu sa Lisabonskim ugovorom koji je u međuvremenu stupio na snagu.\nOva promena takođe odslikava uvećanu političku ulogu naše kancelarije u skladu sa razvojem političkih i ekonomskih odnosa na relaciji EU-Srbija u poslednjih nekoliko godina.\nU oktobru 2000. godine Srbija je napravila odlučne korake kako bi okončala političku i ekonomsku izolaciju zemlje i krenula putem evropskih integracija, kojim je pošla cela srednja i istočna Evropa i susedi Srbije na zapadnom Balkanu.\nU poslednjih šesnaest godina Srbija prolazi kroz proces evropskih integracija promenljivom brzinom. Počev od 2001, Srbija je uložila velike napore da se pridruži svojim susedima u primeni reformi u više oblasti, od ekonomije i pravosuđa do vojske i medija. Razgovori su praktično suspendovani u maju 2006, nakon procene da saradnja Srbije sa Međunarodnim sudom za ratne zločine u Hagu nije zadovoljavajuća. Tokom 2007. novoformirana, proreformski orijentisana vlada je preduzela kredibilne mere kako bi osnažila saradnju sa Haškim tribunalom, što je omogućilo Evropskoj komisiji da ponovo otvori pregovore o zaključivanju SSP.\nKrajem 2009. godine, za manje od mesec dana, desila su se dva veoma važna događaja; prvo je u decembru 2009. stupila na snagu vizna liberalizacija koja je omogućila građanima Srbije da putuju u okviru šengenskog prostora bez viza, čime je pokazano da proces evropskih integracija može da donese konkretne rezultate koji direktno koriste građanima; zatim, samo nekoliko dana kasnije, predsednik Tadić je predao švedskom predsedništvu EU zahtev Srbije za prijem u članstvo EU. Tokom 2010. naš primarni cilj je bio da održimo zamah koji smo do tada ostvarili. U februaru 2010. stupio je na snagu Prelazni sporazum o trgovinskim pitanjima, a u junu je doneta odluka o odmrzavanju Sporazuma o stabilizaciji i pridruživanju (SSP), čime je Srbija vraćena na siguran put ka članstvu u EU.\nU oktobru 2011. Evropska komisija preporučla da Srbija postane država kandidat za članstvo u Evropskoj uniji i kadidatura je potvrđena 1. marta 2012. U aprilu 2013. Počeli su pregovori u Briselu o normalizaciji odnosa Beograda i Prištine. U junu iste godine Evropski savet je usvojio preporuku Evropske komisije da otvori pregovore o pridruženju Srbije Evropskoj uniji.\nStupanje na snagu Sporazuma EU-Srbija o stabilizaciji i pridruživanju stupio je na snagu u septembru 2013. a krajem iste godine, u decembru Evropski savet je usvojio pregovaračku okvir sa Srbijom i odlučio da se Prva međuvladina konferencija sa Srbijom održi u januaru 2014.\nNa drugoj Međuvladinoj konferencija između Evropske unije i Srbije u decembru 2015. Otvorena su prva dva od ukupno 35 pregovaračkih poglavlja. Otvoreni su pregovri o Otvoreni su pregovori o Poglavlju 32 posvećenom finansijskom nadzoru i Poglavlju 35 (ostala pitanja).\nOvaj poslednji korak ukazuje na to da prelazimo na novu značajnu fazu u odnosima između EU i Srbije – proces pregovora o poglavljima, koji Srbiju približava punopravnom članstvu u Evropskoj uniji.


Osoblje ECB traži zaštitu od inflacije\nSindikat osoblja Evropske centralne banke (ECB) zatražio je povećanje plata, a razlog je – inflacija.\nNaime, sindikat IPSO pozvao je rukovodstvo ECB da značajnije poveća plate kako bi se zaštitila kupovna moć njenih zaposlenih s obzirom na galopirajuće cene. ECB je predložila povećanje plata od 1,3 odsto od januara, što je značajno ispod inflacije, recimo Nemačke, od 4,6 odsto u oktobru.\n“Razlika između ove dve cifre znači da će svako od nas pretrpeti trajno smanjenje kupovne moći. ECB nije sposobna ili ne želi da zaštiti sopstveno osoblje od efekata inflacije!”, stoji u mejlu koji su sindikati uputili sindikalci Evropske centralne banke.\nIronija je u tome što je ECB odgovorna za inflaciju u evrozoni i uprkos rastu cena od polovine ove godine odbija da krene u značajnije zaoštravanje monetarne politike tvrdeći da je inflacija privremena, ali i da ne bi ugrozila privredni oporavak evrozone. Osim toga, povećanje plata širom Evrope bi samo dolilo ulje na vatru i dodatno podstaklo inflaciju.


Nehamer odlično poznaje OVP, pošto je bio generalni sekretar stranke, a i omiljen je među stranačkim kolegama. U prilog tome govore činjenice da su koalicioni partner Zeleni i guverneri pokrajina iz redova narodnjaka prihvatili imenovanje Nehamera.\nVicekancelar i lider Zelenih Verner Kogle čak je već pohvalio da ima dobru radnu osnovu sa Nehamerom.\nNehamer je bio kandidat kojeg su želele "sive eminencije" u OVP, posebno guvernerka pokrajine Donja Austrija Johana Mikl Lajtner.\n- Potreban je novi start sa novim kancelarom koji ima sopstveni profil - poručuju iz krugova OVP.\nGuverner pokrajine Gornja Austrija Tomas Štelcer već je najavio ranije da će zatražiti da lider OVP bude i novi kancelar, a dosadašnji kancelar Aleksander Šalenberg zasigurno ne želi da preuzme stranku.\nU novoj rokadi mesto ministra unutrašnjih poslova mogla bi da preuzme Karoline Edštadler, koja je do sada bila ministarka bez portfelja zadužena za EU i ustavna pitanja.\nŠalenberg bi mogao da se vrati na mesto šefa diplomatije, a aktuelni ministar spoljnih poslova Mihael Linhart mogao bi biti ministar za evropska pitanja, odnosno ponovo upućen na neko ambasadorsko mesto.\nSa Srbijom dobra saradnja\nNehamer važi za hardlajnera, koji bi mogao stranku vratiti na stari konzervativniji put.\nDoskorašnji lider Sebastijan Kurc u potpunosti je reformisao stranku, promenio joj "političku boju" iz crne u tirkiznu, i značajno podmladio rukovodeće kadrove.\nNehamer, koji je bio generalni sekretar OVP na početku reforme stranke, mogao bi da vrati narodnjake svojoj izvornoj konzervativnoj politici, manje liberalnijoj nego pod Kurcom.\nSive eminencije u stranci, guverneri u više austrijskih pokrajina, odlaskom Kurca ponovo su ojačali svoj uticaj u stranci, koji su delimično bili izgubili zbog striktnog insistiranja prethodnog lidera da samo on donosi odluke kako personalne, tako i u vezi kursa stranke.\nNehamer važi za hardlajnera, što je dokazao na mestu ministra unutrašnjih poslova, kada je vodio striktnu politiku prema migrantima. Posebno je bio kritikovan za strogi stav kada se vodila diskusija o prijemu izbeglica iz Avganistana.\nNehamer je ne samo odbijao da primi izbeglice iz Avganistana, već je želeo i da vraća tražioce azila u tu zemlju posle preuzimanja vlasti od strane talibana.\nOn se ujedno zalagao i za tešnju saradnju sa zemljama Zapadnog Balkana u borbi protiv ilegalne migracije, stavivši im na raspolaganje ljudstvo i opremu.\nSa Srbijom on je negovao dobru saradnju na mestu ministra unutrašnjih poslova, ove godine je posetio Beograd, a u Beču, pre par meseci, primio je šefa srpske diplomatije Nikolu Selakovića i svog resornog kolegu Aleksandra Vulina.\nI tokom pandemije je Nehamer bio čvrst u stavu da treba kažnjavati sve koji krše mere i lokdaun.\nTežak zadatak za novog kancelara\nNehamer je rodjeni Bečlija, koji je, posle školovanja, dobrovoljno prišao vojsci gde je završio službu činom poručnika.\nZatim je radio u obuci oficira pri Ministarstvu odbrane, ka i kao trener za komunikaciju i u Političkoj akademiji OVP.\nNa meti javnosti našao se posle terorističkog napada u Beču, 2. novembra prošle godine. Optuživan je da pripadnici Ministarstva unutrašnjih poslova nisu sprečile atentat.\nMedjutim Nehamer je pripisao krivicu svom prethodniku Herbertu Kiklu, aktuelnom lideru Slobodarske partije (FPO), i skandalima u obaveštajnoj službi za borbu protiv terorizma. Zbog toga je sproveo reformu obaveštajne službe, koju je završio pre par dana sa ciljem povećanja efikasnosti.\nNehamer će imati težak zadatak, posle svih turbulencija i afera, da povrati poverenje u OVP.\nNa prošlim izborima stranka je osvojila više od 37 odsto glasova, a aktuelno, u istraživanjima, pala je na drugu poziciju, sa svega 24 odsto podrške.


Jovanović (BOŠ): Jasno da Beograd ne može biti Zelena prestonica Evrope\nVesti Autor:FoNet21. apr. 202114:479 komentara\nNe verujem da bi Beograd mogao da postane Zelena prestonica Evrope, posebno ako se pogledaju drugi kandidati za tu nagradu, izjavila je FoNetu Mirjana Jovanović iz Beogradske otvorene škole (BOŠ).\n„Ako vidimo gradove koji su bili evropska prestonica, kao što su Ljubljana i Stokholm, ali i gradove sa kojima se Beograd takmiči, poput Dablina, prilično je jasno da Beograd ne može da bude Zelena prestonica Evrope“, ukazala je Jovanović, programska menadžerka BOŠ u programskoj oblasti Energija, klima i životna sredina.\nGradonačelnik: Beograd u užem izboru za nagradu „Zelena prestonica Evrope“\n19. apr. 2021 41\nNarodna stranka: Kandidatura Beograda za zelenu prestonicu „loša šminka“\n15. mar. 2021 2\nKako je objasnila, da bi neki grad bio Zelena prestonica nije potrebno da to želi, već da dugoročno, čak i decenijama, sistematično radi na unapređenju životne sredine.\nJovanović je podsetila da su gradovi nosioci titule Zelene prestonice desetinama godina radili na poboljšanju kvaliteta vazduha, prečišćavanju otpadnih voda i unapređenju procesa uključivanja građana u odluke koje se odnose na životnu sredinu.\nGradovi koji žele da budu zelena prestonica Evrope, prema njenim rečima, „trebalo bi da budu gradovi koji žele da budu zdravi gradovi i da imaju zdravu životnu sredinu“.\nTo se, kako je predočila, ogleda kroz javne politike koje ne samo da se donose, već se i dosledno sprovode.\n„Beograd ima nekoliko dokumenata koji su dosta dobri, ali se na žalost oni ne sprovode“, ukazala je Jovanović.\nGovoreći o Ljubljani kao najbližem gradu Beogradu koji je bio Zelena prestonica Evrope, ona je istakla da Ljubljana ima 546 kvadratnih metara zelenog prostora po glavi stanovnika, dok Beograd ima 15 kvadratnih metara.\nOsim toga, dodala je Jovanović, više od 50 odsto Ljubljane je pod šumama i zelenom površinom, dok se Beograd ne može pohvaliti takvim brojevima i, uz to, seče drveće radi gradnje.\nUpitana o ekološkim prioritetima Beograda, odgovorila je da bi hitno trebalo rešiti sistem upravljanja komunalnim otpadnim vodama i problem zagađenja vazduha kojem bi trebalo pristupiti sistematično, utvrditi uzrok i odlučiti kako se na taj uzrok deluje.\n„Beograd je jedina prestonica na Dunavu koja svoje otpadne vode ispuša direktno u reku“, rekla je Jovanović.


Izveštaj: Medijske slobode Srbije u evropskom ogledalu | MC_ONLINE\nIzveštaj: Medijske slobode Srbije u evropskom ogledalu\nSamo 4 od 27 bazičnih evropskih standarda medijske slobode u Srbiji se primenjuju u potpunosti i dosledno, rekla je dr Jovanka Matić, koordinatorka istraživanja i autorka izveštaja o medijskim slobodama u Srbiji, predstavljajući ovaj projekat 18. 05. 2012. u Beogradu.\nIzveštaj “Medijske slobode Srbije u evropskom ogledalu” je zasnovan na Indikatorima Saveta Evrope za medije u demokratiji, a realizovala ga je grupa medijskih i novinarskih udruženja u Srbiji.\nKriza opstanka, kvaliteta i kredibiliteta\n4 pomenuta standarda po kojima Srbija prati Evropu su: sloboda ulaska u novinarsku profesiju, sloboda pristupa internetu i stranim medijima, razdvojenost učešća u izvršnim organima vlasti od profesionalnog obavljanja medijskih poslova i ograničenost prava na ekskluzivno izveštavanje, pri čemu se poslednja dva primenjuju tek od 2008 - 2009.\nMeđutim, Dr Matić je zaključke izveštaja nazvala zabrinjavajućim, dodajući da ukazuju na izvesnu krizu medijskog sistema koja se po njenom ličnom mišljenju manifestuje kao “kriza opstanka medija, kriza kvaliteta profesije i kredibiliteta medija”.\nVećina od analiziranih 27 standarda u Srbiji nalazi se u nekoj vrsti sive zone, konstatovala je Dr Matić, pri čemu je zakonska regulativa nepotpuna i nedosledna ili se, i kada je dobra i potpuna, ne primenjuje, što zbog slabosti institucija ili prirode političkog sistema u Srbiji gde parcijalni politički interesi imaju primat nad vladavinom zakona, što zbog slabosti profesije što se tiče principa samoregulacije i poštovanja kodeksa.\nIzveštaj “Medijske slobode Srbije u evropskom ogledalu” dostupan je na sajtovima NUNS-a, ANEM-a, NDNV-a i Local Press-a.\nDrastična odstupanja domaće prakse od evropskih standarda identifikovana su izveštajem na polju tržišnog poslovanja medija, zaštite medija od političkih uticaja, radno-socijalnih prava i bezbednosti novinara, rekla je Dr Matić.\nSlepa mrlja medijskog sistema\nDr Matić je kao ključni nalaz iznela to da funkcionalno i regularno medijsko tržište ne postoji u Srbiji, za šta su razlozni brojni, a među njima je navela nedoslednu, kontradiktornu i neprimenljivu regulativu, koja se pritom i grubo krši, kao i niz strukturnih društvenih faktora, među kojima se izdvaja to što političke snage neometano koriste medije radi postizanja društvenog konsenzusa u podeljenom društvu Srbije.\n“U tržište je ugrađen deficit ekonomske samoodrživosti medija”, konstatovala je Dr Matić, “time što je dopušteno postojanje prevelikog broja medija koji realno ne mogu da opstanu, što se kombinuje sa velikom ulogom države koja na razne načine sprečava lojalnu konkurenciju, time urušavajući i ekonomsku osnovu uređivačke nezavisnosti”.\n“Nelegalni emiteri opstaju, mediji u javnom vlasništvu se finansiraju iz budžetskih donacija, a istovremeno posluju na tržištu, državna davanja medijima su netransparentna i nisu neutralna, medijski vlasnici su nepoznati, nema efikasne borbe protiv koncentracije medija, niti mera za razvoj pluralizma, a reklameri u svom biznisu zavise od veza sa državom, odnosno partijama”, objasnila je Dr Matić.\nSprega vladajućih političkih snaga i velikog industrijskog i trgovinskog biznisa je “slepa mrlja medijskog sistema Srbije”, o kojoj se malo govori i zna, navela je Dr Matić. Srbija nije jedina zemlja gde je biznisu dopušteno da se na netransparentan način infiltrira u medije i ostvaruje sopstvene i partijske interese, ali se od drugih zemalja razlikuje po tome što nema nastojanja da se taj problem reši, konstatovala je Dr Matić i zaključila da će tek sa ulogom države koja neće narušavati normalno funkcionisanje tržišta biti mogući uslovi za razvoj medija na nepolitičkoj osnovi i mogućnost njihove autonomije i opiranja političkom pritisku.\nCilj izveštaja nije bio da pruži preporuke, već je on, pre svega, “apel donosiocima odluka i republičkom parlamentu, ali i civilnom društvu i medijskim profesionalcima da se ozbiljno pozabave pitanjem medija i da se reforma medijskog sistema konačno uvrsti u političke prioritete Srbiji”, navela je Dr Jovanka Matić.\nIzveštaj daje presek situacije raznih aspekata medijskog sistema Srbije 2011. godine, na osnovu liste indikatora koju je usvojila Parlamentarna skupština Saveta Evrope još 2008. godine kao osnovne principe koje treba primeniti u medijskom sistemu da bi se obezbedila sloboda izražavanja i informisanja kao činilac funkcionalne demokratije, navela je Dr Matić i dodala da se državama članicama preporučuje da analiziraju medije na osnovu ove liste indikatora.\nLista indikatora je, prema rečima Dr Matić, lako primenljiva na Srbiju, jer funkcioniše kao najmanji zajednički imenitelj evropskog opredeljenja da se štite ljudska prava, demokratija i vladavina zakona u domenu javne komunikacije, bez obzira na razlike u pojedinačnim zemljama.\nDrastična odstupanja domaće prakse od evropskih standarda su na polju:\n• tržišnog poslovanja medija,\n• zaštite medija od političkih uticaja,\n• radno-socijalnih prava i\n• bezbednosti novinara.\nIstičući da je potrebno uspostavljanje ažurne baze podataka o svim raznim aspektima medijskog sistema u Srbiji, Dr. Matić je kao veliki problem navela nepostojanje mnoštva podataka u vezi sa medijima u Srbiji. Tako je nepoznato koliko ima funkcionalnih medija, koliko novinara, koliko je njih sindikalno organizovano, kolike su novinarske plate, koliko novca država plasira u medijski sektor, ko su vlasnici medija, šta su medijski izvori prihoda, a podaci o tome koliko je medija u državnoj svojini se drastično razlikuju u različitim izvorima.\nVećina standarda definisanih indikatorima Saveta Evrope poznati su medijskom sistemu Srbije, osim dva instituta evropske tradicije, a to su komisija za žalbe ili ombudsman u pojedinačnim medijima i kodeks uređivačke nezavisnosti od političkih uticaja, rekla je Dr Matić dodavši da se potonji preporučuje privatnim medijima kao pravni akt između novinara i vlasnika u vezi sa uređivačkom nezavisnošću.\nKoordinatorka istraživanja se osvrnula i na dve konceptualne razlike u analiziranim standardima između Srbije i Evrope. Jedna je pravo na odgovor i ispravku, koja je u evropskoj tradiciji deo samoregulatorne prakse, dok je u Srbiji deo zakonske regulative i čest predmet sudskih sporova, pa se zaključuje da nije postalo uobičajen deo profesionalnog ponašanja medija.\nDruga je državno medijsko vlasništvo, za koji u listi indikatora Saveta Evrope ne postoji poseban standard jer se odvojenost državnog vlasništva podrazumeva, objasnila je Dr Matić i dodala da u Srbiji nema jasnog stava medijske politike i medijske zajednice da li je ukidanje državnog vlasništva unapređenje medijskog sistema i služi li javnom interesu.\nMedijskom sistemu Srbije nisu poznati komisija za žalbe ili ombudsman i kodeks uređivačke nezavisnosti od političkih uticaja.\nPredsednik Nezavisnog udruženja novinara Srbije (NUNS) Vukašin Obradović ocenio je da novinari vide pravosuđe kao „protivnika, a ne kao saveznika u ostvarivanju svojih prava“. Učestale tužbe za povredu časti i ugleda protiv medija, spori sudski procesi, kao i neujednačena praksa sudova, imaju autocenzorski efekat na medije i finansijski ih iscrpljuju, rekao je Obradović i naveo da je 2011. godine u proseku jednom tužbom protiv medija u Srbiji tražena naknada od 3 miliona dinara (oko 27.000 EUR, prim. red), s tim da je u pojedinim slučajevima traženo i po 100 miliona (oko 900.000 EUR, prim. red).\nObradović je ukazao i na stanje u javnim servisima – Radioteleviziji Srbije (RTS) i Radioteleviziji Vojvodine (RTV) – konstatujući da već godinama posluju s gubitkom, pri čemu je poslovanje RTS netransparentno jer za period 2009-2011. nema javno dostupnih podataka o poslovanju ove kuće, iako joj je njihovo objavljivanje zakonska obaveza. On je podsetio na dosadašnje intervencije države prema javnim servisima u formi otpisivanja duga ili direktnih subvencija i napomenuo da je sa inteziviranjem krize za očekivati da će se javni servisi sve više oslanjati na državu kao izvor finansiranja, što će ih izložiti opasnosti od povećanog političkog uticaja.\n40 miliona evra je iz državne kase u medije preliveno u 2011. godini, naveo je predsednik udruženja lokalnih medija ‘Local Press’ Dejan Miladinović objasnivši da je na svim nivoima vlasti izdvojeno oko 25 miliona evra, dok je procena Saveta za borbu protiv korupcije da se na druge načine, dozvoljene i nedozvoljene, u medije plasira oko 15 miliona evra. Veliki problem Miladinović vidi u načinu raspodele državnog novca koji dospeva u medije. Naime, od 5 miliona evra iz budžeta namenjenih za projekte 2011. godine 4 miliona su raspodeljena na 4 preduzeća u državnom vlasništvu, a više od 200 medija je raspodelom dobilo preostali milion.\nPredsednik Nezavisnog društva novinara Vojvodine (NDNV) Dinko Gruhonjić smatra da Radiotelevizija Srbije (RTS) skoro potpuno ignoriše činjenicu da je Srbija multietničko društvo, dok RTV Vojvodine emituje programe na jezicima manjina, ali je problem u malom obimu, siromašnoj žanrovskoj strukturi i niskim produkcionim standardima ovog programa, rekaoje Gruhonjić i naglasio da je RTV u neravnopravnom položaju u odnosu na RTS.\nPredsednik Asocijacije nezavisnih medija (ANEM) Saša Mirković osvrnuo se na kritike upućene na funkcionisanje regulatornih tela, pre svega one koje prate rad Republičke radiodifuzne agencije (RRA) i naveo da se one mogu objasniti propustima u zakonu, slabošću ovih novih institucija, te uticajem političkih partija i političara.\nZa potrebe izveštaja “Medijske slobode Srbije u evropskom ogledalu” korišćeni su raznoliki izvori javno dostupnih podataka o medijskom sektoru, ali i ankete, intervjui i dubinski intervjui sa 240 glavnih urednika informativnih medija iz 79 mesta u Srbiji, 69 medijskih vlasnika, 40 partijskih funkcionera iz 10 gradova, 50 pripadnika manjinskih nacionalnih zajednica i predstavnika 26 državnih, regulatornih i samoregulatornih tela sa nadležnostima u medijskom sektoru.\nIzveštaj “Medijske slobode Srbije u evropskom ogledalu” realizovali su: Asocijacija nezavnisnih elektronskih medija (ANEM), Nezavisno udruženje novinara Srbije (NUNS), Asocijacija lokalnih nezavisnih medija (Local Press) i Nezavisno društvo novinara Vojvodine (NDNV), u saradnji sa organizacijom Civil Rights Defenders i uz finansijsku podršku Švedske agencije za međunarodni razvoj (SIDA).\nAutorka izveštaja je komunikološki stručnjak dr Jovanka Matić, a urednik je advokat Slobodan Kremenjak.\nIzveštaj je dostupan je na sajtovima organizacija koje su učestvovale u njegovoj realizaciji: NUNS-a, ANEM-a, NDNV-a i Local Press-a.


Zvizdić proglasio odluku, a srpski ministri podržali – Zvornik Danas\nNaslovna/naslovna/Zvizdić proglasio odluku, a srpski ministri podržali\n1 4 Manje od minute\nBEOGRAD – Predsjednik Republike Srpske Milorad Dodik rekao je da je čuo indicije, koje još nije provjerio, da je predsjedavajući Savjeta ministara BiH Denis Zvizdić proglasio odluku o mehanizmu koordinacije, a da uopšte nije bilo sjednice Savjeta ministara BiH.\n„I što je najgore, srpski ministri su to verifikovali i dali mu podršku kao da je bilo sjednice, koju nisu ni držali. Nema uopšte dokaza o tome, sve su naknadno upisali“, rekao je Dodik sinoć novinarima u Beogradu.\nPrema njegovim riječima, takva BiH ne treba nikome, pogotovo ne Republici Srpskoj i Srbima.\n„Ali, očigledno BiH i muslimani Bošnjaci su našli svoje Srbe i oni mogu da im urade šta hoće“, rekao je Dodik.\nOn je podsjetio da se davno zalagao da BiH podnese aplikaciju za članstvo u EU, ali da se ispune dva uslova – mehanizam koordinacije i „famozna priča `Sejdić-Finci`“, ali se, kako kaže, nije uspjelo.\nDodik je ponovio da ne može da bude protiv podnošenja aplikacije BiH za članstvo u EU i da ga raduje što je to uradio predsjedavajući Predsjedništva BiH Dragan Čović, koji je to zaslužio i jedini se ispravno zalagao za to, a ostalo su sve spekulacije.\n„U ovom trenutku kada su mehanizam koordinacije usvojili na način kako su usvojili, taj prethodni postupak ne može da ima i nema našu podršku“, rekao je Dodik, podsjećajući da je to usvojeno tajno.\nsrpski ministri zvizdić\n16. februara 2016 u 10:24\nOvo je pocetak kraja srpske i povratka nema,Dodik prica suplju, zna da je gotov,Bosna i hercegovina bila i bice onda i sad i sutra uvijek ispred necijih zelja,Drzava jedna od najstarijih na Balkanu ,svjetski priznata i poznata ,neovisno ko tamo zivi i koje su religije.Treba prekinuti i shvatiit da je to zemlja svih onih koji zele da tu zive a to je preko 60% bosanskih patriota,Ostali via Macva ili Srijem./ako vam se ne dopada,mozete i do Turske Bujrum)\nU Sarajevu zaplijenjena veća količina eksploziva i droge\nIzgradnja autoputa Banjaluka – Mliništa blokirana u Savjetu ministara BiH


Usmeni prevod na engleski jezik - MS Translation Team\nUsluge usmenog prevođenja na engleski jezik podrazumevaju usluge simultanog i konsekutivnog prevođenja. Bez obzira na vid događaja koji organizujete, odgovorićemo na sve vaše individualne zahteve i potrebe, posvećeno i analitički, u cilju najkvalitetnijeg prevoda na engleski jezik. Usluga kvalitetnog usmenog prevođenja jedan je od esencijalnih faktora uspešnosti vaših sastanaka, konferencija, poslovnih foruma, službenih poseta i slično.\nSimultano prevođenje na engleski jezik, podrazumeva usluge profesionalnog prevođenja prilikom kojeg naši profesionalni prevodioci, najčešće u tandemu, u prevodilačkoj kabini, prevode govoreći skoro istovremeno sa govornikom, dok slušaoci slušaju prevod preko bežičnih slušalica. Ove usluge koriste se za prevođenje vaših konferencija, simpozijuma, poslovnih foruma i drugih događaja koje organizujete, a koje podrazumevaju veći broj učesnika. Simultano prevođenje zahteva odgovarajuću tehničku opremu, ali istovremeno štedi vreme i ne remeti dinamiku vašeg skupa.\nKonsekutivno prevođenje na engleski jezik podrazumeva prevodilačke usluge u kratkim odlomcima, posle izlaganja govornika. Ova tehnika prevođenja pogodnija je za prevođenje na manjim sastancima koje organizujete, u okviru manjih radnih grupa. U skladu sa uslovima, ova vrsta usluga profesionalnog prevođenja ne zahteva specifičnu tehničku opremu.\nSudski prevodioci za engleski jezik


Izvor: RTS, 17.Jul.2020, 16:31\nŠpanski fudbalski reprezentativac Tijago Alkantara sve je bliže prelasku iz Bajerna u Liverpul, prenosi Bild.\nKako se navodi, menadžer Liverpula Jirgen Klop izričito želi 29-godišnjeg veznog igrača, on takođe hoće u Premijer ligu, a jedini problem, za sada, je visina obeštećenja jer engleski šampion nudi 25, a nemački traži 40 miliona evra.\nAlkantara je u Bajern stigao >> Pročitaj celu vest na sajtu RTS << 2013. godine iz Barselone, ugovor mu ističe sledeće godine, a sa Bavarcima je osvojio 15 trofeja, uključujući sedam titula šampiona Nemačke.\nOn je sin čuvenog brazilskog reprezentativca Mazinja, člana šampionskog tima sa Mundijala 1994. godine, a rođen je u Italiji.\nZa Španiju je odigrao 37 utakmica i postigao dva gola.\nLiverpul želi vezistu Bajerna\nŠpanski fudbalski reprezentativac Tijago Alkantara sve je bliže prelasku iz Bajerna u Liverpul, prenosi Bild...Kako se navodi, menadžer Liverpula Jirgen Klop izričito želi 29-godišnjeg veznog igrača, on takođe hoće u Premijer ligu, a jedini problem, za sada, je visina obeštećenja jer engleski...


Regioni - datum: 2018-02-12 PLJEVALJSKE DEMOKRATE PORUČILE DPS-U\nDemokrate u Pljevljima Ne očekujte pobjedu u gradu pod Golubinjom Svaki DPS funkcioner koji bude nesavjesno poslovao, nepotrebno i u partijske svrhe koristio novac svih građana, diskriminisao zaposlene po partijskoj liniji moraće da snosi odgovornost, naglašavaju Demokrate\nPLjEVLjA - Pošto su predstavnici aktuelne vlasti na državnom nivou doživjeli politički fijasko gubitkom izbora u Beranama, ovim putem bi htjeli da ih napomenemo da je to ništa što ih očekuje na proljeće u Pljevljima, saopštile su Demokrate koje smatraju da im je obaveza da još jednom podsjete građane na sva neispunjena obećanja „plači-partije”.\n- Na početku podsjetićemo građane Pljevalja na najavljenu izgradnju drugog bloka TE. Šarada koju je DPS kreirao je išla tako daleko da su čak za prethodne parlamentarne izbore predstavnici aktuelnog režima izvodili radove i postavljali kamen temeljac za početak radova. Naravno, pošto su se zamrsili u svoja predizborna obećanja kao pile u kučine, sada ni sami ne znaju šta da obećavaju. Ovim putem ih pozivamo da prestanu sa zasmijavanjem Pljevljaka, jer je priča o Drugom bloku TE nailazi na široki osmijeh, čak i kod najtvrđih pristalica režima - navode Demokrate u saopštenju za javnost.\nŠto se tiče eko takse, kako smatraju Demokrate, takav politički šamar neka lokalna vlast odavno nije doživjela.\n- Prosto djeluje nevjerovatno da premijer države onako ignorantski postupa sa životima tridesetak hiljada građana, kao što Marković postupa sa životima Pljevljaka. Naravno, tik uz Markovića, koji je odlučno presjekao da od eko naknade nema ništa, bili su snishodljivi predstavnici aktuelene lokalne vlasti, nesposobni da bilo šta promijene u tom pravcu. Uzalud je Daliborka Pejović sa fanfarama dolazila u Pljevlja, ako su danas Pljevljaci u potrazi za briketom i peletom kao da je u pitanju ćup sa blagom – konstruju Demokrate i naglašavaju da tužna slika pljevaljske stvarnosti ne sprječava lokalne predstavnike DPS-a da masovno zapošljavaju na mjesec, dva po sistemu „jedan zaposleni – četvorica se nadaju”.\n- Ovim putem ih obavještavamo, s obzirom da su otvorili nula radnih mjesta, kao i da konstantno diskriminišu građane po političkoj liniji, da će biti pod posebnom lupom nove vlasti predvođene Demokratama. Uzalud će im biti magične fioke u kojima predmeti koji dokazuju njihova nepočinstva čarobno zastarijevaju. Svaki DPS funkcioner koji bude nesavjesno poslovao, nepotrebno i u partijske svrhe koristio novac svih građana, diskriminisao zaposlene po partijskoj liniji moraće da snosi odgovornost.\nUpozoravamo i direktora „Čistoće” da prestane sa progonom političkih neistomišljenika, kao i sa sumanutim sistematizacijama radnih mjesta po kojima Čistoća ima mnogo više zaposlenih nego Termoelektrana Pljevlja – naglašavaju Demokrate.B.Je.


Nikolić dao intervju za "Guangming Daily"\nNaslovna » Aktuelnosti » Nikolić dao intervju za "Guangming Daily"\nGuangming Dejli, 23. februara 2020, nedelja\nOvo je borba kineskog naroda i borba celog sveta.\n-\tIntervju sa bivšim predsednikom Srbije Tomislavom Nikolićem\nAutor: novinar Žao Điašeng, "Guangming Dnevni list" (2020, 23. februar, 12 izdanje)\nTomislav Nikolić, bivši predsednik Srbije i predsednik Nacionalnog saveta za saradnju sa Kinom i Rusijom u Srbiji, nedavno je prihvatio ekskluzivni intervju sa ovim novinarom kako bi izrazio svoje mišljenje o trenutnoj „anti-epidemiološkoj“ borbi u Kini. Prvo je Nikolić rekao da deli osećaje prema obolelim u epidemiji u Kini i nije sumnjao da će kineska vlada i kineski narod uspeti da prevaziđu epidemiju.\nRekao je da mu je veoma drago što je iz medija video da je epidemiološka situacija u Kini pokazala trend smanjenja, što nesumnjivo dolazi zbog moćnih mera kineske vlade. Kina je usvojila neviđene nacionalne mere, uključujući zatvorene gradove i prevoz, smanjujući putovanja ljudi i efikasno kontrolišu širenje virusa. Treba reći da su upravo ove mere kineske vlade zaustavile velike infekcije u većini zemalja sveta. Pored toga, u ovom procesu vredi pomenuti i sposobnost Kine za mobilizaciju od centralnog do lokalnog nivoa. On je video da su u Hubej poslate desetine hiljada medicinskih radnika iz cele Kine, posebno u Vuhan, što je omogućeno upotrebom ogromnih resursa za vanredne situacije. Dodela tamo gde je najpotrebnija, prednost je državnog sistema Kine i prednost još samo nekoliko zemalja sveta. Istovremeno, Kinezi se pridržavaju vladinih uputstava i sprovode samoizolaciju, što na efikasan način sprečava širenje virusa u Kini, a ovaj visok stepen samodiscipline i snažno organizaciono upravljanje teško je uočiti u drugim zemljama sveta. Odraz je poverenja kineskog naroda u vladu i snažne mobilizacijske i organizacione sposobnosti Kine, a da ne spominjemo izgradnju nekoliko bolnica u nekoliko dana. Ovakva čudesna borba je moguća samo u Kini. Takođe je rekao da ako se izbijanje desi u Evropi, boji se da će to biti problematičnije.\nNikolić je citirao komentar zvaničnika SZO da su pravovremene i snažne mere koje je preduzela kineska vlada dale vreme ostatku sveta da odgovori, što je efektivno smanjilo kanale prenosa virusa u druge zemlje i usporilo brzinu izlivanja virusa. Takođe je rekao da je Kina platila veliku cenu za „zatvaranje“ virusa kod kuće, ali to u potpunosti odražava kineski osećaj odgovornosti prema svetu, i to je nateralo ljude širom sveta da sagledaju odgovornost vlade velike zemlje. Ovo će dodatno ojačati kineski nacionalni status i međunarodni ugled, a takođe će podići samopouzdanje onih zemalja koje aktivno sarađuju sa Kinom.\nGovoreći o uticaju epidemije na kinesku ekonomiju, Nikolić je rekao da razume da će epidemija ove godine izvršiti pritisak na kineski ekonomski rast, ali veruje da će Kina prevazići ove kratkoročne poteškoće pod vođstvom predsednika Si Đinpinga. Rekao je da su Kinezi veoma vredni ljudi, a kratka pauza neće promeniti smer kineske ekonomije. Video je da kineska vlada, preduzeća i ljudi nastavljaju da rade na različite načine, komuniciraju putem interneta i da obrazovanje, trgovina, logistika i druga polja rade uredno putem interneta. To pokazuje da kineska ekonomija nije prestala pod epidemijom. „Zastali ste privremeno, ali razvijate se u novom obliku“, rekao je Nikolić. Pored toga, spomenuo je i da su Kinezi puni poverenja u svoju državu i naciju, a to poverenje će takođe osigurati da kineska ekonomija neće biti poražena epidemijom.\nSrbija je jedna od zemalja koja se najaktivnije bavi ekonomskom saradnjom sa Kinom u srednjoj i istočnoj Evropi. Govoreći o uticaju epidemije na kinesko-srpsku saradnju.\nNikolić je rekao: „Srbija je uvek bila Kini dobar prijatelj i ne vidim razlog da epidemija utiče na saradnju dveju zemalja. Rekao je da je kineska Ambasada u Srbiji uradila mnogo posla suočena sa epidemijom, poput sugestije da se zaposleni iz Kine u Srbiji samoizoluju dve nedelje nakon povratka iz Kine u Srbiju i da se svi Kinezi koji dolaze u Srbiju podvrgnu zdravstvenom pregledu. Sve je ovo bilo veoma pozitivno. Iako je tokom Prolećnog festivala, zbog epidemije, u Srbiju dolazilo manje kineskih turista, saradnja Srbije i Kine nije prestajala i povezani projekti se promovišu na uredan način. Stoga veruje da će saradnja Srbije i Kine nastaviti da se razvija.\nU ovoj borbi protiv epidemije u Kini, kineski lekari su kombinovali kinesku i zapadnu medicinu i otkrili mnogo lekova i metoda za smanjenje bolesti. Kao odgovor na to, gospodin Nikolić je rekao da zna da kineska medicina i biljna medicina u Kini imaju istoriju hiljadama godina, baš kao što i Srbija ima veoma korisne tradicionalne metode lečenja, posebno čajevima, ali kineska kultura tradicionalne medicine je stara hiljadama godina. Ako se suština ove istorije pravilno upotrebljava, sigurno će imati dobar uticaj na zdravlje ljudi. On takođe aktivno promoviše primenu kulture kineske medicine u Srbiji, nadajući se da će narod Srbije takođe razumeti ovu suštinu kineske kulture.\nNa kraju, Nikolić je rekao, "Kina daje sve od sebe da se izbori sa epidemijom. Ovo je borba kineskog naroda za ceo svet, jer imamo samo jednu planetu i svi živimo u jednom svetu. Verujem da će Kinezi pobediti epidemiju. Kina će pobediti, pobediće kineski narod".\n(Beograd, 22. februara, novine, naš reporter iz Beograda, Žao Điašeng)


Odlučujuci faktori pri odabiru kompanije za redovnu kontrolu liftova\nIako mi to ne primećujemo, liftovi zahtevaju konstantnu uslugu održavanja i nadogradnje. Stručnjaci preporučuju da bi liftovi trebalo da se proveravaju dva puta godišnje. Tokom redovnog održavanja, obučeni stručnjaci će istražiti lift i da li su sve komponente u liftu funkcionišu pravilno.\nAko razmišljate o zapošljavanju kompanije, postoji nekoliko faktora koji bi trebalo da razmotrite. Ovi faktori će zavisiti od toga koliko je dobra firma i koliko profesionalna u svom poslu.\nCena: Većina kompanija koje nude lift servis ima slicnu stopu kada su u pitanju popravke ili održavanje liftova. Ključ za zapošljavanje preduzeća je njegovo zasnivanje sa svojim povoljnoj ceni kao i pružanje kvalitetne usluge.\nKorisnički servis: Važno je da se angažuje lift servis radi neocekivanih i hitnih slucajeva. Najbolji izbor za korisnike su kompanije koje nude lift servis 24/7 i/ili imaju call centar koji je lako pristupacan korisnicima.\nVisok ugled: Izjave i mišljenja musterija su veoma važni za svakoga ko bi želeo da angažuje lift servis. Pregledi i javni komentari kao i preporuke nasih stanara garantuju redovnu i brzu uslugu buducim musterijama.\nNeke od stvari koje bi trebalo pokriti kada se radi o sklapanju ugovora sa održavanjem liftova su sledece:\nPokrivenost ugovora: Postoje dve vrste ugovora kada se kompanije bave servisiranjem liftova, a to su: celokupna održavanja i ograničen servis. Celokupna odrzavanja obuhvataju sva rutinska održavanja, redovnu proveru lifta i svih delova koje treba pokriti. Ograničen servis pokriva rutinske usluge, ali ne obuhvata redovnu kontrolu. Haus majstor nudi ugovore u koje je ukljucena redovna kontrola, zamena delova i odglavljivanje stanara iz liftova, tako da ste uz nasu kompanju pokriveni protiv rutinskih i hitnih situacija.\nFrekvencija servisiranja: Ovo može zavisiti od vrste lifta koji imate. Možete odlučiti sa kompanijom na dogovor za tražene garancije poseta.\nNaplative cene: Preporucljivo je da uvek proverite stope kompanija, tako da nećete biti iznenađeni mogućim racunom. Postoje, međutim, specifične usluge koje zahtevaju posebnu račun, pa budite sigurni da izaberete kompaiju gde ce postojati ugovor.\nTermin: Avansna cena može zavisiti od toga koliko dugo ćete koristiti kompaniju za njihov lift servis. Ako vam je potrebna kompanija za višestruke radove na održavanju za budući period, onda je ugovor za celokupno odrzavanje najbolji izbor za vas.\nZa vise o tome kako Haus majstor pokriva gorepomenute faktore procitajte ovde.


Reakcija Ministarstva privrede: Moramo sistemski riješiti probleme narušene sigurnosti u Kantonu Sarajevo | Ministarstvo privrede Kantona Sarajevo\nReakcija Ministarstva privrede: Moramo sistemski riješiti probleme narušene sigurnosti u Kantonu Sarajevo\nMinistarstvo privrede Kantona Sarajevo već izvjesno vrijeme inicira aktivnosti koje će unaprijediti javno – veterinarsko zdravlje na području Kantona Sarajevo. S tim u vezi, potpisani su sporazumi s Veterinarskim fakultetom Univerziteta u Sarajevu, kao i Veterinarskom stanicom Novi Grad Sarajevo kako bi se prevenirali incidenti slični onom nedavnom kada su dva vlasnička psa napala građanku Sarajeva\n. „Mi već izvjestan period imamo ovaj problem kojim se, kako sam to često isticao u svojim obraćanjima javnosti, mi bavimo samo kad on uđe u svoju eskalaciju, nažalost.Već smo ranije preduzeli određene korake kako bi prevenirali ovakve incidente, ali nažalost to još uvijek nije dovoljno da se izbjegnu ovi incidenti, ali svakako ćemo ustrajati u našim nastojanjima da se ovaj problem sistemski riješi“, izjavio je ministar privrede Adnan Delić.\nMinistarstvo privrede KS je na ovaj incident reagiralo i odmah uputilo hitni dopis Kantonalnoj upravi za inspekcijske poslove u kojem se zahtijevaju pojačane aktivnosti inspektora ove uprave s ciljem zaštite građana i građanki Kantona Sarajevo, posebno djece.\nObzirom da, osim pasa u vlasništvu, veliku prijetnju za sigurnost građana predstavljaju i psi lutalice, ministar privrede Adnan Delić je već inicirao radne sastanke sa predstavnicima svih instanci nadležnih za praćenje i brigu o ovim psima. Kako ističu iz resornog ministarstva, ovim sastancima prisustvovat će predstavnici udruženja za zaštitu životinja koja djeluju na području Kantona, Kantonalne veterinarske i Veterinarske stanice Novi Grad, Javnog preduzeća „Rad“, te Odjeljenja za poljoprivredu, šumarstvo i veterinarstvo pri Ministarstvu, na kojima će se, između ostalog, aktualizirati i rješavanje problema pasa lutalica na području Kantona Sarajevo.


Poruke boraca sa krova - Valjevo\nPosted by: REDAKCIJA VALJEVSKA POSLA in Valjevo 29. August 2018.\tComments Off on Poruke boraca sa krova\nBorci učesnici ratova iz devedesetih godina ponovo su stupili u štrajk glađu pre tri dana, zbog neispunjenih obećanja koja su dobili od predstavnika Ministarstva za rad, socijalna i boračka pitanja, čija ih je delegacija na čelu sa državnim sekretarom Negovanom Stankovićem posetila nedavno u Valjevu zajedno sa predstavnicima lokalne samouprave. Danas su četiri borca štrajkovanje nastavia na krovu zgrade gde se nalaze prostorije Udruženja boraca, u centru Valjeva.\nBorci učesnici ratova devedesetih godina štrajkuju na krovu zgrade u Valjevu\nLjubomir Bradić, predsednik Udruženja je izjavio za portal Valjevska posla da se štrajk glađu na krovu zgrade u centru grada nastavlja do ispunjenja njihovih zahteva. Borci i dalje zahtevaju da se domaćinstvima njihovih saboraca, koji su bez posla i bez redovnih primanja, priključi električna energija, koja je isključena zbog dugovanja. Potom, da se redovno isplaćuju materijalana pomoć za porodice boraca kao i borački dodatak za borce i ratne vojne invalide, koji po rečima Bradića sada kasne i po četiri mesec, kao i da se borcima, učesnicima ratova devedesetih, obezbedi stalno zaposlenje.\nBorci na krovu gde štrajkuju drže zastavu Srbije i na očigledih brojnih Valjevaca, slučajnih prolaznika, dovikuju “Zorane Đorđeviću lažove” i “Lopovi, lopovi…”\nBorci Štrajk Valjevo\t2018-08-29\nTagged with: Borci Štrajk Valjevo\nPrevious: Franjo Bobinac imenovan za potpredsednika za marketing kompanije Hisense International\nNext: Služba ginekologije – Demo prikaz rada na aparatima najnovije generacije


Beograd se pridružio najvećoj svetskoj klimatskoj inicijativi (...) - La France en Serbie\nAccueil > Aktuelnosti i mediji > Održivi razvoj > Beograd se pridružio najvećoj svetskoj klimatskoj inicijativi (...)\nBeograd se pridružio najvećoj svetskoj klimatskoj inicijativi ! [fr]\nGrad Beograd preduzima nove značajne korake prema ublažavanju i prilagođavanju na klimatske promene, nakon usvajanja, neposredno pre COP 21, prvog opštinskog akcionog plana u Srbiji u korist borbe protiv klimatskih promena: gradonačelnik Beograda, gospodin Siniša Mali, potpisao je 5. juna u Parizu, Konvenciju gradonačelnika za klimu i energiju, kao i Pariski poziv.\nOvim novim angažmanom, Beograd se uključuje u mrežu od 6.800 potpisnika, predstavnika lokalnih i regionalnih vlasti, koji su uključeni na dobrovoljnoj osnovi u sprovođenje evropskih ciljeva u pogledu klime i energije na svojim teritorijama, u cilju smanjenja emisije gasova sa efektom staklene bašte za 40% do 2030. godine. 211 miliona ljudi obuhvaćeno je ovom namerom i stanovnici Beograda će imati koristi od inovativnih mera za zaštitu svoje životne sredine i energetske efikasnosti.\nOsim toga, kroz Pariski poziv, Beograd pokazuje svoju odlučnost da prevaziđe nivo ambicija koji je utvrđen Sporazumom u Parizu o klimatskim promenama, pristupajući sada mreži koja okuplja kompanije, investitore, gradove i regione širom sveta, što predstavlja 150 miliona ljudi i 11.000 milijardi dolara investicija. Ova inicijativa ima za cilj da ubrza potrebne promene kako bi se odgovorilo izazovima klimatskih promena.\nAmbasada Francuske u Srbiji pozdravlja dinamičnost Grada Beograda u borbi protiv klimatskih promena.\npublie le 09/06/2016\nNedelja održivog razvoja\nOne Planet Summit se održava danas u Najrobiju\nDiplomatska nedelja klime\nKaravan za klimu zastao u stanici Petnica\nSvi aktivni u borbi protiv klimatskih promena!


Srbija pokrenula postupak za izručenje troje radikala Hagu | WebTribune\nHome U FOKUSU Srbija pokrenula postupak za izručenje troje radikala Hagu\nTroje radikala optuženo je za nepoštovanje suda zbog zastrašivanja, podmićivanja i uticaja na svedoke u predmetu Vojislava Šešelja\nObradović je, u izveštaju koji je u sredu podneo u vezi sa postupanjem Srbije u skladu sa nalozima za hapšenje i predaju optuženih, naveo da je od Ministarstva pravde primio obaveštenje da će domaći predmet u postupku za predaju optuženih, pošto je razmotren na poverljivoj sednici Vlade, biti hitno prosleđen Višem sudu u Beogradu na dalju nadležnost, saopštio je danas Haški tribunal.\n„To praktično znači da se postupak ovim vraća u svoj redovan tok, u skladu sa Zakonom o saradnji sa Međunarodnim krivičnim tribunalom za bivšu Jugoslaviju, a pošto su sva pravna sredstva, po prigovoru ministra spoljnih poslova od 30. marta 2015. godine iscrpljena”, piše u izveštaju, prenosi Tanjug.\nObradović objašnjava da postupa u skladu sa usmenim nalogom Pretresnog veća od 10. februara kojim je Srbiji naloženo da Veću dostavlja dvonedeljne izveštaje o svojim naporima da postupi po nalozima od 19. januara 2015. za hapšenje i predaju optuženih za nepoštovanje Tribunala Petra Jojića, Jove Ostojića i Vjerice Radete.\n„Čim dobijem obaveštenje da je sudija za prethodni postupak Višeg suda u Beogradu doneo rešenje u skladu sa Zakonom o saradnjom, izvestiću o tome Sekretarijat Tribunala radi preduzimanja blagovremenih mera pripreme za početak postupka pred Pretresnim većem”, zaključuje Obradović u izveštaju.\nTroje radikala optuženo je za nepoštovanje suda zbog zastrašivanja, podmićivanja i uticaja na svedoke u predmetu Vojislava Šešelja.\nNa početku ročišta pre mesec dana, tročlano sudsko veće je konstatovalo da Srbija više od godinu dana nije ispunila nalog Tribunala za hapšenje i izručenje troje radikala.\nIako je Obradović tada najpre tražio da objasni koje je sve korake Srbija preduzela od januara, sud je odbio da ga sasluša i konstatovao da Srbija „ništa nije uradila da ih uhapsi”.\nFunkcioner SRS Vjerica Radeta izjavila je 10. februara da neće dobrovoljno otići u Hag i da nema osnova za optužbe iz Tribunala.\n„Ni ja, ni bilo ko iz tima Vojislava Šešelja i Srpske radikalne stranke, ni na koji način se nismo ogrešili o zakon, niti ima osnova za navodne optužbe iz Haškog tribunala”, rekla je tada Radeta Tanjugu.\nOna je tada ocenila i da vlast u Srbiji nema pravni osnov da izruči nju i njene kolege iz SRS Petra Jojića i Jova Ostojića, jer takva mogućnost, kako je navela, ne postoji u Zakonu o saradnji sa Haškim tribunalom.\nPORUKOM USTAŠAMA ZAPALIO BALKAN: Nisam vaš, moji su pobedili 1945 – VIDEO


Izetbegović: Dodik pričama o raspadu može samo izazvati rat - IndeksOnline.rs\nNaslovna REGION Bosna i Hercegovina Izetbegović: Dodik pričama o raspadu može samo izazvati rat\nSARAJEVO – Predsednik Stranke demokratske akcije (SDA) Bakir Izetbegović izjavio je večeras u kontekstu tvrdnji srpskog člana i predsedavajućeg Predsedništva Milorada Dodika da će Republika Srpska postati nezavisna država, a da je realno da to bude i Herceg-Bosna, da se to nikada neće dogoditi.\n“Nezavisna Republika Srpska i Herceg-Bosna nikada se neće desiti. Mogu samo rat napraviti, što se tiče Herceg Bosne to se više ni ne pominje, treći entitet ni HDZ ne pominje”, rekao je Izetbegović za Federalnu televiziju.\nDodik je ranije danas u intervju za Srnu rekao je da ne veruje u budućnost postojanja BiH i da se u političkom smislu zalaže za miran razlaz BiH i etabliranje Republike Srpske kao nezavisne države, koja bi, kako ocenjuje, u tom slučaju sigurno imala i bolji standard.\n“Perspektiva je da se obezbede neutralni, mirni uslovi za razlaz u BiH. To nije nikakva nasilna secesija, nego proces koji će omogućiti pravo naroda na samoopredeljenje. To je nešto što jedino vidim u budućnosti u BiH”, rekao je Dodik.\nPatriotske autokolone u više crnogorskih opština


Vesti online / Scena / Šoubiznis / Srpska zastava poklon za “Hurts“\nSrpska zastava poklon za “Hurts“\nČlanovi mančesterskog elektro-pop sastava "Hurts", Teo Hačkraft i Adam Anderson, koji će održati koncert 25. maja u Beogradskoj areni, poslali su malo neobične zahteve organizatoru, "Avalon produkciji", u kojima između ostalog traže velike postere pet top modela i 12 sveže sečenih belih ruža bez trnja.\nPopularni 24-godišnjaci, kako je saopštio organizator, nisu precizirali imena top modela, pa će se verovatno među posterima naći i fotografija srpskog modela Ivane Stanković. Jasno je pak istaknuto da fotografije modela moraju da budu isključivo "modnog karaktera".\nIz Beograda nose srpsku zastavu\nMeđu zahtevima je i 12 sveže sečenih belih ruža bez trnja, koje treba da stoje na bini tokom celog nastupa.\nZanimljiv je i zahtev za razglednicama sa ovdašnjim znamenitostima i poštanskim markama koje će Hačkraft i Anderson poslati prijateljima i porodici u Velikoj Britaniji, dok će zastavu Srbije poneti sa sobom kao suvenir.\nObavezan je i domaći med uz već tradicionalan engleski čaj, dok su zahtevi po pitanju hrane i pića prilično jednostavni.\nObavezan je asortiman zdrave organske hrane, stopostotna crna čokolada i različito sveže sezonsko voće iz Srbije.\nPored šumećih tableta sa vitaminom C, Hačkraft i Anderson su tražili i širok izbor voćnih sokova i bocu kvalitetnog crnog vina za posle koncerta.\nU garderobi mora da se nalazi par velikih ogledala, kompletan pribor za peglanje i održavanje njihovih košulja i dizajnerskih odela po kojima su prepoznatljivi.\nKoncert za 4.000 fanova\nMančesterski elektro-pop sastav je gotovo preko noći osvojio publiku širom sveta hitovima "Wonderful Life", "Better Than Love", "Stay", a u Beogradu će održati ekskluzivni koncert ograničenog kapaciteta, za koji se ulaznice prodaju po cenama od 2.490 za parter i 2.990 dinara za fan pit i tribine.\nŠOUBIZNIS VIDEO: Enrike stiže u Srbiju i evo šta nam je poručio\nŠOUBIZNIS Jedan od najvećih bendova u istoriji roka "Deep Purple" dolazi u Beograd\nŠOUBIZNIS Merlin zabranio srpske zastave u Kombank areni


Aluminijumski tekstilni ramovi, profil 30mm\nRAMOVI I NOSAČI POSTERA, ALUMINIJUMSKI TEKSTILNI RAMOVI\nAluminijumski tekstilni ramovi, profil 30mm (neprosvetljeni)\nAluminijumski tekstilni ramovi, profil 15mm (neprosvetljeni)\nAluminijumski tekstilni ramovi, profil 50mm (neprosvetljeni)\nAluminijumski tekstilni ramovi namenjeni su za postavljanje reklama štampanih na tekstilnom platnom (canvas platno). Predstavljaju inovativno rešenje za isticanje reklamnih poruka na zidovima u maloprdoajnim i poslovnim objekatima. Zahvaljujuci modernim tehnologijima stampe ovakve reklame ostavljaju poseban efekat na posmatraca.\nProfil od 30mmm moze se koristiti za ramove srednje veličine. Relativno je tanaka pa je u tom smisli veoma intresantan za postavaljanje reklama na raznim mestima. Jednom postavljen omogućava laku zamenu reklama velikih veličina.\nCena ukljucuje ram sa stamponim platnom (u cenu nisu uračunati montaza i idejno resenje).\nŠifra proizvoda: TR30 Kategorija: ALUMINIJUMSKI TEKSTILNI RAMOVI Oznake: Aluminijumske tekstilne reklame, Aluminijumski tekstilni ramovi, Ramovi za tenzione reklame na platnu, Tekstilni ramovi\nEloksirani aluminijum (okvir) sa zaštitnom antirefleks folijom i ledjima od HIPS-a ili pocinkovanog lima.\nSvetleće LED aluminijumske tekstilni reklame, profil 120mm (svetleći ramovi, jednostrani / dvostrani)\nSilikonska traka za opšivanje platna (rolna 250m)\nSvetleće LED aluminijumske tekstilni reklame, profil 80mm (svetleći ramovi)


Bela kuća: SAD i NATO nemaju agresivne namere prema Rusiji - 22.12.2021, Sputnik Srbija\nBela kuća: SAD i NATO nemaju agresivne namere prema Rusiji\nSAD i NATO nemaju nikakve agresivne namere prema Rusiji, izjavila je portparolka Bele kuće Džen Psaki. 22.12.2021, Sputnik Srbija\nNa pitanje da prokomentariše izjave ruskog rukovodstva da NATO predstavlja pretnju regionalnoj bezbednosti, Psaki je odgovorila: „Predsednik (Rusije Vladimir) Putin ima svoju publiku i to nisu Amerikanci ili ljudi koji žive ovde“.Takođe je dodala da se nastavlja komunikacija između SAD i Rusije diplomatskim kanalima, te da je to „dobar znak“.Oglasio se i portparol Kremlja Dmitrij Peskov koji je rekao da se Moskva nada da će u januaru dobiti konkretne odgovore na predloge o bezbednosnim garancijama.Rusija je 17. decembra objavila nacrte sporazuma sa Sjedinjenim Američkim Državama i NATO-om koji, između ostalog, uključuju odredbe o uzajamnim garancijama bezbednosti u Evropi, o nerazmeštanju raketa srednjeg i kratkog dometa u uzajamnom dometu i o odbijanju daljeg širenja NATO-a na istok, uključujući i za račun bivših republika SSSR-a. Dokumenti su već predati Vašingtonu i njegovim saveznicima.\nrusija, politika, nato, sad, rusija – politika\n© Sputnik / Stringer / Uđi u foto-galerijuVojnici SAD, NATO\nSAD i NATO nemaju nikakve agresivne namere prema Rusiji, izjavila je portparolka Bele kuće Džen Psaki.\n„NATO je odbrambeni savez, nemamo nikakve agresivne namere prema Rusiji – ni SAD, ni NATO“, istakla je Psaki.\nNa pitanje da prokomentariše izjave ruskog rukovodstva da NATO predstavlja pretnju regionalnoj bezbednosti, Psaki je odgovorila: „Predsednik (Rusije Vladimir) Putin ima svoju publiku i to nisu Amerikanci ili ljudi koji žive ovde“.\nTakođe je dodala da se nastavlja komunikacija između SAD i Rusije diplomatskim kanalima, te da je to „dobar znak“.\nOglasio se i portparol Kremlja Dmitrij Peskov koji je rekao da se Moskva nada da će u januaru dobiti konkretne odgovore na predloge o bezbednosnim garancijama.\n„Već su dogovoreni formati pregovora. Nadamo se da će početi u januaru. Takođe se nadamo da ćemo dobiti konkretne odgovore na konkretno postavljena pitanja“, rekao je Peskov za televiziju „Rusija 24“. Kako je dodao, nakon toga će biti jasno da li postoji osnova za pripremu kontakta između lidera Rusije i SAD.\nRusija je 17. decembra objavila nacrte sporazuma sa Sjedinjenim Američkim Državama i NATO-om koji, između ostalog, uključuju odredbe o uzajamnim garancijama bezbednosti u Evropi, o nerazmeštanju raketa srednjeg i kratkog dometa u uzajamnom dometu i o odbijanju daljeg širenja NATO-a na istok, uključujući i za račun bivših republika SSSR-a. Dokumenti su već predati Vašingtonu i njegovim saveznicima.\nLavrov: U januaru pregovori sa Vašingtonom o bezbednosnim garancijama\n22 Decembar 2021, 11:06


Bojana Vasić 22.05.2017 07:11\nBANJALUKA - Sve veći broj šumskih gazdinstava u RS postavlja videonadzor na mjestima gdje se najviše krade šuma, potvrdili su "Nezavisnim" u "Šumama RS".\nKako su nam rekli u ovom preduzeću, na ovaj potez su se odlučili kako bi lakše hvatali kradljivce i smanjili broj krađa. Osim ovog, "Šume RS", kako bi stale ukraj kradljivcima, postavljaju i rampe na šumskim kamionskim putevima.\nInače, šteta koju su šumokradice napravile u toku prošle i ove godine, kako su nam rekli u "Šumama RS", iznosi blizu tri miliona maraka. Prošle godine šteta je iznosila 2,3 miliona KM, a ove godine 431.600 KM. Zbog bespravne sječe šume prošle godine podneseno je 2.014 prijava, od toga 742 krivične i 1.272 prekršajne prijave.\n"Međutim i dalje najveći problem predstavlja mali procenat riješenih prijava, tako da procenat naplaćene štete iznosi tek 4,1 odsto", istakli su u "Šumama RS".\nNajveća šteta, kada su u pitanju krađe, evidentirana je u na području ŠG "Banjaluka", ŠG "Romanija", ŠG "Prijedor" i ŠG "Borja".\n"Najviše bespravne sječe u posljednjih 10 godina zabilježeno je na područjima kojima upravljaju šumska gazdinstva 'Jahorina' i 'Romanija'", naglasili su u "Šumama RS".\nNajveća šteta pričinjena\n1.272 prekršajne prijave prošle godine\nŠuma Šume RS Krađa šume


Loše vesti: Tvoji selfieji su lošiji nego što misliš! - Hej! magazin\nAko ste od onih osoba koje svakodnevno na profilima na društvenim mrežama objavljuju svoje selfie fotografije, možda bi trebalo da promenite tu naviku, jer najnovije istraživanje pokazuje da verovatno niste toliko lepi koliko mislite da jeste a pokazivanje svog lica na društvenim mrežama i nije najbolji način da se predstavite svetu.\nOvo istraživanje je upravo potvrdilo da nezavisni posmatrači zavisnike od selfieja vide kao narciosidne osobe, i manje privlačne i simpatične od onih ljudi koji ne postavljaju fotke.\nStudija je sprovedena na Univerzitetu u Torontu na 198 studenata, od kojih je 100 prijavilo da redovno objavljuje selfieje, dok 98 njih to nije činilo. Za potrebe istraživanja ispitanici su upoređivali dve fotografije – selfie koje su sami napravili i svoju fotku koju je fotografisao neko od kolega. Svaki ispitanik je fotografije ocenjivao na osnovu toga koliko su atraktivne i koliko bi bile dobro prihvaćene na društvenim mrežama.\nFotografije je takođe ocenjivalo i 178 nasumičnih osoba, na temelju atraktivnosti, dopadljivosti i stepenu narcisoidnosti koji se vidi na fotkama. Rezultati su na kraju pokazali da su svi ispitanici smatrali da su atraktiviniji na selfie fotografijama, iako javnost nije imala takvo mišljenje.\n“Osobe koje fotografišu selfieje obično prenaglašavaju svoje pozitivne atribute na njima. Zato i ne čudi što smo otkrili da oni sebe na fotografijama vide mnogo atraktivnije i lepše nego na fotografijama koje su uslikali drugi. U stvarnosti, zapravo, spoljni posmatrači vide selfieje ispitanike kao manje dopadljive i neatraktivne”, kažu naučnici.\nSada znate šta vam je činiti. Sledeći put kada se savršeno našminkate ili napravite prelepu frizuru, zaboravite na selfie i neka vas neko drugi fotografiše. Delovaćete simpatičnije i imaćete više lajkova.


Po list nepokretnosti kod notara, ne na šalter RGZ – Bankar.rs\nHome/SLIDER/Po list nepokretnosti kod notara, ne na šalter RGZ\nPo list nepokretnosti kod notara, ne na šalter RGZ\nVlada Republike Srbije usvojila je na jučerašnjoj sednici Uredbu o uslovima izdavanja izvoda iz lista nepokretnosti i lista voda iz Geodetsko-katastarskog informacionog sistema, od strane javnih beležnika i geodetskih organizacija, navodi se u saopštenju Ministarstva građevinarstva.\n“Usvajanjem ove uredbe rešen je veliki problem zbog kojeg su građani morali da lično odlaze na šalter Republičkog geodetskog zavoda (RGZ) kako bi dobili list nepokrenosti. Sada je to rešeno i kompletan posao prenosa nepokretnosti će se završavati kod notara. Naš cilj je da sve usluge katastra budu maksimalno efikasne za građane, da nemamo gužve na šalterima, a to je značajno i za ukupan poslovni ambijent i rejting Srbije na Duing biznis listi”, rekla je potpredsednica Vlade i ministarka građevinarstva, saobraćaja i infrastrukture Zorana Mihajlović, piše B92.\nTekst ove uredbe usaglašen je ove sedmice na sastanku potpredsednice Vlade sa direktorom Republičkog geodetskog zavoda (RGZ), Borkom Draškovićem, i rukovodstvom Javnobeležničke komore, čime je rešen problem za građane koji su u prethodnom periodu morali lično da odlaze u RGZ da pribave list nepokretnosti, umesto da taj posao završe kod javnog beležnika, piše B92.\nDokument Nepokretnost RGZ


Bezbednost Evrope stavljena na kocku - 29.11.2019, Sputnik Srbija\nFrancuska i Nemačka nisu prihvatile inicijativu Rusije o stavljanju moratorijuma na raspoređivanje raketa srednjeg i kratkog dometa u Evropi, čime je bezbednost... 29.11.2019, Sputnik Srbija\nMoskvi i Vašingtonu ističe vreme za produženje poslednjeg sporazuma o kontroli nuklearnog oružja. Rusija čini sve da spasi što se spasiti može, ali NATO odbija svaku ponudu.\nRuski vojni ekspert Oleg Glazunov ocenjuje da Nemačka i Francuska nisu prihvatile predlog Rusije o stavljanju moratorijuma na raspoređivanje raketa srednjeg i kratkog dometa u Evropi zbog pritiska Vašingtona.\n„Nemačka i Francuska nisu prihvatile naš predloge za moratorijum iz jednog prostog razloga: političke elite ovih zemalja su, kao i skoro cele Evrope, pod kontrolom SAD. Nijedna ruska inicijativa za razoružanje ili kontrolu oružja neće biti podržana, sve dok ne dobiju zeleno svetlo od nadređenih u Vašingtonu“, smatra Glazunov.\nOn dodaje da Makron i Merkelova zavise od podrške SAD i da su uvek ispunjavali ono što Amerika traži od njih, pa su čak uveli i sankcije Rusiji, iako je to na štetu ekonomije njihovih zemalja.\n„Ne treba od njih očekivati nezavisne korake u spoljnoj politici, lakše je dogovoriti se sa SAD“, kaže sagovornik Sputnjika.\nVašington krši dogovor koji osigurava bezbednost\nKrajem septembra je ruski predsednik Vladimir Putin poslao pismo šefovima vodećih evropskih i azijskih zemalja sa predlogom o stavljanju moratorijuma na razmeštanje raketa, potvrdivši spremnost Moskve da vodi dijalog sa NATO-om o načinima da se verifikuje nerazmeštanje oružja na različitim kontinentima.\nNATO je odbio taj predlog, pod obrazloženjem da „nije realan“, s obzirom da je Rusija, kako tvrde, već rasporedila sisteme SSC-8 (9M729), čime je navodno prekršila Sporazum o likvidaciji raketa kratkog i srednjeg dometa (INF).\nRusija je deo Evrope\nFrancuski predsednik Emanuel Makron, ipak, nije sasvim zatvorio vrata. On nije prihvatio moratorijum koji je predložila Rusija, ali taj predlog vidi kao osnovu za razgovore. Makron smatra da u pregovorima o novom sporazumu o raketama srednjeg i kratkog dometa treba da učestvuju predstavnici evropskih država. On je pozvao da se pokrene transparentni dijalog i naglasio da je „Rusija geografski deo Evrope“. Po njegovom mišljenju — „stvaranje nove arhitekture bezbednosti zahteva i nove odnose sa Rusijom“.\nPolitikolog Pavel Tarusin ocenjuje da ovakav stav Pariza daje šansu daljim pregovorima.\n„Makron nastavlja svoju politiku pomirenja sa Rusijom, obnavljanja odnosa zasnovanih na poverenju, koji bi smanjili verovatnoću oružanih sukoba u Evropi. Evropa se seća događaja iz sedamedesetih godina prošlog veka, kada su naše rakete ’Pionir‘ i američke ’Peršing‘ bile raspoređene u centralnoj i zapadnoj Evropi, i ne želi da se ti događaji ponove, posebno zato što se Makron veoma dvosmisleno odnosi prema NATO-u“, rekao je Tarusin.\nOn ističe da Makronova pozicija potencijalno daje šansu da se pronađu neke pregovaračke platforme kako bi se izbeglo raspoređivanje novih vrsta naoružanja, a takođe i da se previše ne opterećuje državni budžet i ne ugrozi bezbednost Evrope.\nSTARTU-3 ističe vreme\nPoslednji veći sporazum između Rusije i SAD o kontroli nuklearnog naoružanja START-3 potpisan je 2010. godine, a ističe u februaru 2021. godine.\nRusija je zvanično predložila Americi da na pet godina ili čak na kraći rok produže taj Sporazum pre njegovog isteka i upozorila je da više nema dovoljno vremena za pregovore između Moskve i Vašingtona o punoj zameni Novog START-a.\nRusi smatraju da SAD namerno odugovlače i traže razlog da se oslobode tog Dogovora. Američki zvaničnici su ranije izjavljivali da je produžavanje Sporazuma „malo verovatno“, a da bi Novi START bio loš po SAD. Kina je pozvala Vašington da što pre odgovori Moskvi.\nPodsetimo — SAD su se jednostrano povukle iz sporazuma INF, optuživši Rusiju za nepoštovanje dogovora. Prema Vašingtonu, Rusija je razvijala novu krstareću raketu kopnenog baziranja, dometa većeg od 500 kilometara, čime je prekršila dogovor, koji je potpisan pre više od tri decenije tokom posete sovjetskog lidera Mihaila Gorbačova Vašingtonu.\nMoskva je kategorično odbacila takve optužbe i na brifingu na koji su bili pozvani vojni atešei NATO zemalja je iznela tehničke karakteristike i dokaze o „spornoj“ raketi 9M729, čiji je maksimalni domet 480 kilometara, što je u skladu sa Sporazumom.\nČinjenica je da američke optužbe nisu bile ni sa čim potkrepljene i da su predstavljale neku vrstu „dimne zavese“, iza koje su Amerikanci krili svoju odluku da se povuku iz INF.


Ekonomija i korona virus: Zoo vrt je morao da otpusti većinu osoblja, pa su se vratili da brinu o životinjama besplatno - Telegraf.rs\n12/07/20 | 16:00\nČuvari u zoo vrtu kažu da je njihova povezanost sa životinjama neraskidiva Cango Wildlife Ranch\n„Razlog zbog kog ustajem ujutro je da bih bila sa ovim predivnim životinjama. Ne znati šta će biti sa njima u budućnosti bilo mi je naprosto previše."\nDaleki rođaci - majmunima u zoo vrtu nedostaju ljudi\nAli prva stvar na koju je pomislila bila je - šta će se desiti sa gepardima i lemurima o kojima se starala?\nDženina koleginica Anđelik Oktober imala je identičnu reakciju. „Mi smo majke ovih životinja a majke ne ostavljaju svoju decu kad su im najpotrebnije", rekla je ova dvadesetpotogodišnjakinja za BBC.\nČuvari životinja kažu da sada moraju da budu usmereniji na svoj posao Cango Wildlife Ranch\nNarednog jutra Džena i Anđelik bile su ponovo u uniformi i nazad na poslu - samo ovaj put bez plate. Dok su prolazile kroz kapiju zoološkog vrta, otkrile su da nisu jedine koje su se dobrovoljno vratile kako bi radile besplatno.\n„Mnogi od nas koji ne dobijaju platu i dalje su tu, pomažemo da se brod održi na površini", kaže Kreg Gous, stariji menadžer zoološkog vrta, koji tu radi više od 20 godina.\n„Radimo sa opasnim i osetljivim životinjama, tako da taj posao nije lak", kaže Gous, koji je specijalizovan za staranje o tigrovima, afričkim belim lavovima i gepardima. „Gajim veoma veliku strast prema ovom mestu. Stavljam ga iznad svega ostalog u životu."\nNeplaćeni rad nije bio lak za čuvare životinja Cango Wildlife Ranch\n„I baš kad smo mislili da teret Kovida-19 ne može da bude teži, ugledalo smo svetlo na horizontu", kaže za BBC vlasnik ranča Endrju Eriksen.\n„Veliki broj pripadnika osoblja počeo je da pristiže u uniformama na posao i nastavio je da se brine o našim životinjama sa ponosom - apsolutno ne očekujući da bude plaćen za to."\n„Bilo je više od običnog izazova ostati na površini", kaže Eriksen.\n„Ne dobijamo pomoć od vlade i za naše prihode smo u potpunosti upućeni na posetioce."\nZoološki vrtovi tvrde da doprinose očuvanju divljih životinja, ali aktivisti za prava životinja se zalažu da životinje budu slobodne Cango Wildlife Ranch\n„To je trajalo tri meseca, a prošlo je četiri otkako smo zatvorili, tako da sada ne dobijaju ni to."\nZoološki vrtovi i akvarijumi širom sveta saopštili su da je bilo teško preživeti mere izolacije, uprkos tome što su neke vlade ponudile sredstva za pomoć. Britanski zoološki vrt Čester upozorio je po��etkom meseca da trošak izolacije znači da je „on u opasnosti da bude ugašen".\n„Proteklih nekoliko meseci bilo je veoma teško po naše članove", kaže Gavrijela Kirk-Koen, direktorka komunikacija pri Svetskom udruženju zooloških vrtova i akvarijuma (VAZA).\n„Mnoge članice su neprofitne organizacije koje se oslanjaju na posetioce da bi stekle neku zaradu", kaže ona.\n„Novac koji pristiže ne samo da hrani životinje o kojima se oni staraju i obezbeđuje najviše standarde nege životinja, već doprinosi i podržava brojne projekte očuvanja širom sveta."\nOsoblje zoo vrta kaže da životinje stalno izviruju da bi videle da li neko dolazi Cango Wildlife Ranch\n„Životinje se pitaju zašto nema posetilaca", kaže Louv. „One dižu glave svako malo da vide da li neko dolazi."\n„Mnogo su manje pospane nego što su bile, tako da ulazimo da vidimo šta je s njima što češće možemo."\n„To je nešto na šta je ova kriza bacila svetlo", kaže Dejv Morgan iz Enimal velfera, međunarodne dobrotvorne organizacije koja pomaže zoološkim vrtovima da se staraju o svojim životinjama. „Odnos između životinja i njihovih čuvara izgleda da se produbio usred poteškoća koje je izazvala izolacija."\nZoo vrtovi širom sveta kažu da im je bilo teško da prežive za vreme mera ograničenja kretanja Cango Wildlife Ranch\n„Nisam mogao da plaćam stanarinu i druge račune kao što je osiguranje", kaže on.\n„Morao sam da radim još šest sati na ovih 10 do 12 koje već provodim starajući se o životinjama kako bih platio račune i zadržao krov nad glavom."\n„Za mene je nekako suština više u životinjama i njihovoj dobrobiti. One su mi prioritet", kaže ona.\n„Kad vidim da su životinje srećne, to mi uliva nadu da će se jednog dana stvari vratiti u normalu."\nVideo: Bele rode svile gnezdo, očekuju se i prinove: Beogradski Zoo vrt u doba korone donosi lepe vesti\nGepard najlepse zivotinja,prelepa.\n12. jul 2020 | 16:24\nBolje da zivotinje vrate u prirodno okruzenje. #closethezoos #freeanimals


Velika izložba antiknih Breguet satova - Satovi i nakit\nNovostiVelika izložba antiknih Breguet satova\nVelika izložba antiknih Breguet satova\nManufaktura Breguet pripremila je najveću izložbu antiknih satova dosada prikazanu u Americi. Biće održana od 19. septembra 2015. do januara 2016. godine u Muzeju lepih umetnosti u San Francisku.\nIzmeđu ostalih, važnu poziciju na izložbi imaće satovi sa ponavljačima. Odlikuje ih poseban mehanizam koji se aktivira po želji, te zvučni signal koji pokazuje trenutno vreme (časove i delove časova). Izumitelj modernih satova sa ponavljačem je Abraham-Luj Brege, otac Breguet manufakture.\nNa fotografiji je prikazan sat sa referentnim brojem N°3066. Prečnik zlatnog kućišta iznosi 48 mm, a brojčanik sa velikim prozorom za prikaz mesečevih faza izrađen je od srebra. Prvi put je prodat 18. juna 1818. godine jednom španskom vojvodi.


Gambit potvrdio svoju dominaciju u 2021. godini pobedom nad OG-em - Telegraf.rs\n14/06/21 | 11:42 ≫ 15/06/21 | 11:42\nAko je ikada postojala sumnja koja ekipa je najbolja u dosadašnjem toku godine, mislim da više ne postoji, pošto je Gambit sinoć uspeo da se domogne trećeg velikog trofeja u 2021. godini savladavši OG u finalu sa 3-0.\nIako nisu otvorili sjajno turnir, pošto ih Vitality u startu savladao sa 2-0, uspeli kroz lower bracket da obezbede plasman u plejof. Tada su svoju igru podigli na viši nivo, pošto u tri odigrana meča nisu izgubili nijednu mapu. Prvo je pao EG, nakon toga su deklasirali G2, da ni u velikom finalu OG ne bi uspeo da pruži nešto veći otpor.\nPrva mapa bio je Mirage i ona je bila najneizvesnija u ovom finalu. Ekipe su bile vrlo izjednačene u startu, ali je pred kraj Gambit uspeo da se osvoji i da dođe do tri meč poena. AleksiB i njegovi momci su uspeli da spasu dva, ali ne i treći, tako da je ruska ekipa došla do prednosti.\nDruga mapa bio je Dust 2, gde je Gambit uspeo da slavi sa 16-11, a najzaslužniji za to su bili Ax1le i Shiro, koji su u svakom ključnom momentu svojoj ekipi dobijali runde. OG je morao da napravi pravo čudo, ali ni u jednom trenutku nije delovalo kao da mogu tako nešto da urade, pa je i na trećoj mapi zablistao Ax1le, koji je kasnije proglašen za najboljeg igrača na turniru. Overpass su dobili sa 16-7, čime su zvanično domogli nove titule i novčane nagrade od $100,000.\nGambit se pre početka turnira nalazio na prvom mestu HLTV rang liste, a sigurni smo da se neće ništa promeniti ni ovog ponedeljka. Što se ruske ekipe tiče, sutradan počinje BLAST Premier Spring, turnir sa nagradnim fondom od $425,000, tako da neće imati puno vremena da se odmore, jer čeka duel sa ekipom Evil Geniuses.\nPublika se vraća na najpoznatiji poljski CS:GO turnir - Karte u prodaji!


Nastaviti rad na poboljšanju statusa igrača - CdM\nFudbal Održana Skupština SPFCG\nNastaviti rad na poboljšanju statusa igrača\nSindikat profesionalnih fudbalera Crne Gore (SPFCG) nastaviće i u narednom periodu da radi na poboljšanju statusa igrača i zaštiti njihovih prava, uz usku saradnju sa partnerima iz FIFPro organizacije, saopšteno je na Skupštini ove organizacije, kojoj su prisustvovali fudbaleri iz svih crnogorskih prvoligaških klubova, izuzev opravdano odsutnih predstavnika Rudara.\nPredsjednik SPFCG Željko Janović čestitao je igračima na svemu što su uradili u ovom izazovnom vremenu, podsjetivši da je organizacija na čijem je čelu pomogla da njihov status ne bude ugrožen u vrijeme korona-krize.\n– U dogovoru sa FSCG usvojen je naš predlog da se ugovori igrača, koji su isticali u maju, automatski produže do kraja prošle sezone, što je, smatramo, bila velika i pozitivna stvar, koja vam je donijela mirnoću u poslu kojim se bavite – kazao je Janović.\nI pored toga, te intenzivnog rada na poboljšanju statusa fudbalera, postoje problemi, naglasio je Janović.\n– U tekućoj sezoni registrovani su i objavljeni finansijski problemi u klubovima – sada u OFK Titogradu, ranije u Rudaru i Petrovcu. Naravno, ispaštaju igrači. Poznat je naš stav da bi u svim klubovima trebalo da igraju isključivo profesionalci, igrači sa ugovorima, jer samo oni mogu da budu zaštićeni. Kada fudbaler nema ugovor i igra kao amater, nama su ruke vezane. Mi ćemo nastaviti da radimo na profesionalizaciji našeg fudbala, razgovaraćemo sa svim relevantnim institucijama, jer jednostavno moramo da nađemo rješenje – da li kroz određivanje vlasničke strukture, kroz partnerstvo.\nZaključak sa Skupštine je da će Sindikat u narednom periodu inicirati organizovanje okruglog stola na temu Vlasnička struktura i održivost crnogorskog klupskog fudbala na koji ćemo pozvati sve relevantne aktere kako iz fudbala, tako i iz nadležnih organa i pokušati da dođemo do prihvatljivog rješenja na dobrobit svih – naglasio je Janović.\n-Bićemo u narednom periodu veoma aktivni u razgovorima sa svima – od fudbalskih do izvršnih vlasti – da nađemo model za održivost fudbala u Crnoj Gori – nadovezao se generalni sekretar SPFCG Vladimir Krsmanović.\nNa Skupštini su predstavljena i dva nova projekta.\nProjekat “Red button” vezana je za borbu protiv namještanja utakmica. Riječ je o prijektu FIFPro, koji je, zapravo, aplikacija za pametne telefone putem koje igrači mogu, apsolutno anonimno, da prijave neregularnosti u takmičenju.\nDrugi projekat SPFCG je “Druga karijera”, koji se bavi edukacijom fudbalera i daje im smjernice prilikom odlučivanja čime da se bave kada predstanu da igraju fudbal.\nU sklopu projekta potpisan je ugovor sa Fakultetom za menadžment iz Herceg Novog, koji ima mogućnost za kompletno on-line školovanje, a po kome će članovi SPCFG imati 30 odsto, a članovi njihovih porodica deset odsto popusta na školarinu.\nNa Skupštini izvršene su promjene Statuta, po kome će prvi put jedan član Izvršnog odbora biti fudbalerka, što je i sugestija FIFPro organizacije, ali i jedan od prioriteta SPFCG.\nTagsSindikat profesionalnih fudbalera Crne Gore\nReal izbjegao poraz u finišu\nBajern angažovao talenta sa Ostrva


Kraj birokratskim preprekama - gradnja gondole u septembru | Gold gondola Zlatibor\nOpština Čajetina danas je, u najbržem roku, dostavila Ministarstvu građevine, saobraćaja i infrastrukture zahtev za izdavanje lokacijskih uslova za izgradnju gondole na Zlatiboru, sa svom pratećom dokumentacijom.\nPočetni nesporazumi oko nadležnosti nad izdavanjem dozvole za ovu najdužu gondolu na svetu prevaziđeni su nakon zajedničkog sastanka u ministarstvu prošlog petka. Nedostatak komunikacije bio je uzrok problema, ali aktivna saradnja je otpočela već od ponedeljka u konsultacijama sa Ministarstvom oko dokumentacije za izdavanje dozvole.\nNa tom sastanku, dobili smo uverevanja da će za sve nadležne u Ministarstvu građevine, saobraćaja i infrastrukture ovaj projekat biti prioritet. Prvi korak smo realizovali. Sada je na nadležnim službama Ministarstva da u roku od tri do pet dana izdaju dozvolu za lokacijske uslove. Trenutno, naši projektanti pripremaju Idejni projekat koji je sastavni deo dokumentacije i po dobijenim lokacijskim uslovima, konačnu verziju projekta razmotiće Reviziona komisija.\nOčekuje se da građevinska dozvola bude izdata do sredine avgusta ili najkasnije početkom septembra. Verujemo da će tako i biti i da će svi učesnici u ovom procesu pribavljanja dozvole za gradnju dati svoj maksimum, kako bi rokovi bili ispoštovani.\nVažno je da kao investitori iskoristimo građevinsku sezonu pre nego što padne sneg i realizujemo radove na najtežim deonicama trase – na lokaciji izlazne stanice i stubovima koji se nalaze na padinama Tornika, do podnožja.\nNa ovaj način biće okončana duga birokratska procedura i izvođači radova će konačno izaći na teren u septembru. Konzorcijum četiri firme, koji je izabran na javnom tenderu, a predvodi ga Jedinstvo iz Užica ima veliko iskustvo u izgradnji žičara i do detalja su upoznati i sa projektom. Podsećanja radi, oko devedeset odsto opreme već je dopremljeno iz fransucke kompanije Pomagalsky.\nUpravo ove nedelje stiže još osam kamiona sa delovima opreme za stanice, a zatim i kabine za gondolu. Obaveza proizvođača opreme je i da obezbedi stalni nadzor tokom ugradnje opreme i izgradnje ovog jedinstvenog objekta infrastrukture, kada otpočnu radovi. Do sada je opština Čajetina iz budžeta investirala u nabavku opreme 9.950.000 evra.\nOpštini preostaje da završi sa rešavanjem imovinsko-pravnih odnosa na delu trase, u skladu sa Rešenjem o utvrđivanju javnog interesa na trasi koje je nedavno donela Vlada Republike Srbije. Termin javni interes podrazumeva sprovođenje procedura administrativnog prenosa imovine investitoru u projekat gondole ili utvrđivanja prava službenosti, na osnovu saglasnosti Vlade.\nZa eksproprijaciju imovine privatnih vlasnika, lokalna samouprava obezbedila je sredstva. Ostaje da se vidi da li će država tražiiti od svog organa, opštine Čajetina, da plati izuzimanje zemlje u svojini Republike, što bi bio svojevrsan presedan. Pravna služba već je, na osnovu Zakona o eksproprijaciji obavila razgovore sa vlasnicima ili korisnicima parcela. Najveći deo imovine ipak, u svojini je Republike Srbije, pa se početkom naredne nedelje očekuje izjašnjavanje Republičkog javnog pravobranioca.\nOpština i javne institucije rade na razvoju turističkih sadržaja od početne do krajnje stanice, kako bi upotpunili doživljaj u kojem će, verujemo, već u prvoj godini rada uživati više stotina hiljada turista .\nGondola je važna i za unapređenje ski centra koji funkcioniše pod okriljem JP Skijališta Srbije. Nove staze sa vrha Tornika od značaja su za sve ljubitelje skijanja koji do vrha stignu gondolom, da bi zatim uživali u skijaju. Rukovodstvo JP Skjališta Srbije prepoznalo je značaj investicije i njihova pomoć na terenu od neprocenjive je važnosti.\nIzgradnja najduže gondole na svetu, koja spaja turistički centar Zlatibora i najviši vrh planine Tornik, na trasi dugoj 9 kilometara, privlači veliku pažnju investitora, ali i potencijalnih novih gostiju u ovom delu Srbije. Ovo je najznačajniji projekat koji vodi ostvarivanju dugoročnih ciljeva naše opštine, a to je, pre svih, ostvarenje deset miliona noćenja godišnje na Zlatiboru i okolini.\nv.d. direktora Javnog preduzeća Gold gondola Zlatibor


Izvor: Vaseljenska TV, 29.Jun.2018, 00:01\nAtos-Grčki monasi sa Svete Gore protive se sporazumu Atine i Skoplja o novom imenu Makedonije i smatraju da to što je Grčka priznala makedonski jezik i makedonsku naciju predstavlja „nerazumevanje istorije, istine i odustvo nacionalne svesti o helenizmu“, te pozivaju grčku vlast da ispravi svoju grešku.\nZbog čega svetogorski monasi ne žele da pominju patrijarha Vartolomeja\nU saopštenju povodom rešavanja >> Pročitaj celu vest na sajtu Vaseljenska TV << dugogodišnjeg spora Makedonije i Grčke, Sveta zajednica Sveta gora poručuje da je za njih neprihvatljiv sporazum koji su polovinom meseca potpisali šefovi diplomatija dveju država.\n„Kao monasi Svete gore, prenosioci i čuvari hiljadugodišnje istorije, duhovne i kulturne tradicije i nasleđa, ne možemo da prihvatimo odustajanje od makedonskog identiteta i jezika u korist naroda koji nema nikakve veze sa drevnim grčkim makedonskim dijalektom i grčkom pripadnošću drevnim Makedoncima“, poručuje Sveta zajednica Svete gore.\nGrčki monasi sa Svete gore kažu da nije moguće da grčka država usvoji obavezujući međunarodni sporazum koji ne prihvata ogromna većina građana i poziva grčku vladu i grčki parlament „da preispitaju volju grčkog naroda i istorijsku istinu“.\nMonasi kažu da ne shvataju kako su grčki političari, koji su visokoobrazovani, među kojima ima i univerzitetskih profesora, mogli da „potpišu prepuštanje makedonskog jezika i državnosti naciji koja je dokazala da najvećim delom koristi slovenski jezik i slovensko nacionalno poreklo“.\nU saopštenju koje su objavili grčki mediji, a koje su potpisali monasi iz dvadeset manastira Svete gore kažu da bi, kao hrišćani, trebalo da nastoje da „objedine čitavo pravoslavlje, reše podelu i na taj način izbegnu nagon ka verskom i etničkom fanatizmu i mržnji“, te da je svakako poželjno i neophodno rešiti spor sa imenom.\nKao primer navode vernike iz Makedonije koji godinama posećuju Svetu goru u potrazi za duhovnim mirom.\nMeđutim, oni dodaju da ovaj problem nije moguće rešiti na „brz, netransparenta način“ i „po kratkom postupku“ sa pozicija koje su u suprotnosti sa, kako navode, „naučnom istinom, istorijskom stvarnošću i istorijskim pamćenjem, na način koji promoviše nacionalnu svest grčkog naroda“.\n„Neka Sveta Bogorodica, zaštitnica Svete gore, predoči vlastima da isprave svoju grešku i postignu sporazum, koji će biti istinit i poslužiti kao osnova za jedinstvo, mir i opstanak dva naroda iste vere, u okviru naše pravoslavne crkve“, stoji u saopštenju grčkih monaha sa Svete gore.\nThe post Grčki monasi sa Svete gore protiv sporazuma Atine i Skoplja appeared first on Vaseljenska TV.\nKurir: SEVERNI GRCI TRAŽE REFERENDUM SPORAZUMU S MAKEDONIJOM: To je ozbiljan diplomatski i nacionalni poraz\nB92: Sever Grčke hoće referendum, neće novo ime Makedonije\nBlic: Grčki monasi sa Svete Gore protiv sporazuma Atine i Skoplja\n29.Jun.2018: Vaseljenska TV\nDan pre: 28.Jun.2018\nDan posle: 30.Jun.2018


Revija čeških i slovačkih filmova u Jugoslovenskoj kinoteci - Radio televizija Pančevo\n17. oktobra 2019. 17. oktobra 2019. 0542\nRevija čeških i slovačkih filmova svečano je otvorena u Jugoslovenskoj kinoteci uz prisustvo Ambasadora Češke u Srbiji Tomaša Kuhta. Osim ove revije otvorena je i izložba „30 godina slobode“ koja će biti izložena tokom trajanja Dana filma.\nRevija čeških i slovačkih filmova u Jugoslovenskoj kinoteci svečano je otvorena zajedno sa izložbom „30 godina slobode“ koja će biti izložena do 20. oktobra. Na samom početku, povodom otvaranja, publika je mogla da uživa u projekciji filma “Toman”. Posetioci su svoje utiske i očekivanja podelili sa ekipom naše televizije.\nPo drugi put u Beropgradu otvorena je Nedelja češkog i slovačkog filma i trajaće 4 dana. Povod ove manifestacije nije samo predstavljanje Češke kulture već i zbližavanje odnosa dve zemlje, naglasio je ambasador Češke u Srbiji Tomaš Kuhta.\nSaradnja između Jugoslovenske kinoteke i Češke ambasade traje više od decenije. Pre dve godine prikljkučila se i ambasada Slovačke sa kojom će, kako navodi upravnik muzeja Jugopslovenske kinoteke Marjan Vujović, imati dobru saradnju .\nU Srbiji ali i u bivšoj Jugoslaviji je bila popularna Čehoslovačka škola filmske umetnosti, a njeno stvaralaštvo bilo je redovno prikazivano domaćoj publici. Ovo je samo jedan od pokazatelja dobre saradnje Srbije sa republikama Češkom i Slovačkom.


Akcije 2009 > "Cveće za smeće"\n"Cveće za smeće"\nPančevo, 14. april - U Srbiji, prvu akciju organizovanog prikupljanja opasnog otpada od građana, pre svega elektronskog i električnog, pokrenuli su grad Pančevo, Sekretarijat za zaštitu životne sredine, JKP Higijena i JKP Zelenilo Pančevo u saradnji sa BIS IT reciklažnim centrom.\nAkcija pod nazivom "Cveće za smeće", simbolično je počela 22. aprila u 10h, na dan planete Zemlje i trajaće sve do 25. aprila, svakog dana do 18 časova.\nNa platou ispred opštine Pančevo, JKP Higijena postavljeni su veliki kontejner za prikupljanje IT otpada (računara, štampača, skenera, mobilnih i fiksnih telefona, punjaća za mobilne telefone...) a svi gradjani koji donesu svoj otpad, dobiće na poklon kućno cveće Zelenila i uz to naučiti nešto o reciklaži i zaštiti životne sredine.\nU susret novom setu ekoloških zakona, ovom akcijom, Gradska uprava Pančeva skrenula je pažnju, a prevashodno pružila mogućnost svim gradjanima da se odgovorno ponašaju prema svojoj sredini. BIS IT reciklažni centar je sav IT otpad prikupljen tokom ove akcije reciklirati u postrojenju u Omoljici, nedaleko od Pančeva.\nSa ciljem da čuvajmo Pančevo, ne samo danas već zauvek, BiS se zadovoljstvom odazvao ovoj akciji!


„Henkel“ saopštio – dostignut rekordni rast prodaje i prihoda - KruševacGrad\n– Prethodna 2017. godina bila je veoma uspešna za kompaniju „Henkel“. U izazovnim i promenljivim uslovima na tržištu, dostigli smo novi rekordni rast prodaje i prihoda, te ostvarili finansijske ciljeve za tu godinu. Po prvi put, premašili smo nivo godišnje prodaje od 20 milijardi evra, a ovaj snažan učinak omogućio je upravo naš posvećen i stručan globalni tim – rekao je izvršni direktor kompanije „Henkel“, Hans Van Bajlen\nU toj kompaniji navode da je sa 20,029 milijardi evra, prodaja u fiskalnoj 2017. godini, po prvi put je premašila 20 milijardi evra i porasla za 7 odsto u poredjenju sa prethodnom godinom. Kada se u obzir uzmu efekti kursnih razlika, ukupan negativni uticaj na prodaju iznosi 2 odsto, dok akvizicije i divesticije iznose 5,9 odsto rasta prodaje. Organski rast prodaje, koji isključuje uticaj valutnih kretanja i akvizicije/prodaje, zabeležio je rast od od 3,1 odsto, dok je korigovani operativni profit (EBIT) porastao za 0,4 odsto na 17,3 odsto.\nPoslovni rezultati pokazuju da zbog troškova finansiranja akvizicija realizovanih 2016. i 2017. godine, finansijski rezultat iznosi -51 miliona evra, dok je fiskalne 2016. godine iznosio -33 miliona evra. Korigovani godišnji neto prihod, posle oduzimanja iznosa koji se pripisuju manjinskim akcionarima, povećan je za 9,1 odsto na 2,534 milijardi evra, u odnosu na 2,323 milijardi evra u 2016. godini. Korigovani prinos po prioritetnoj akciji (EPS) porastao je za 9,1 odsto sa 5,36 evra na 5,86 evra. Pored toga, kompanija Henkel ostvarila je nove izvore rasta zahvaljujući savremenoj tehnologiji 3D štampanja, koje omogućava bržu i efikasniju proizvodnju.\nPodaci, posmatrani po poslovnim sektorima, pokazuju su Adhezivi Tehnologije postigli veoma snažan rast organske prodaje od 5 odsto u fiskalnoj 2017. godini, prodaja u sektoru Beauty care imala je organski rast za 0,5 odsto, dok je poslovni sektor Deterdženti i kućna hemija zabeležio rast organske prodaje od 2 odsto.\nU 2018. godini, kompanija „Henkel“ očekuje rast organske prodaje od 2 do 4 odsto u sva tri poslovna sektora, rast korigovanog prihoda od prodaje (EBIT) za više od 17,5 odsto, kao i rast korigovanog prinosa po prioritetnoj akciji od 5 i 8 odsto.\n19.11.2021 0 371\n30.06.2021 0 227\n12.06.2021 0 253\n29. novembra 2021., 17:07


Danas peta sjednica Komisije za referendum u RS | OZNA - Informativni portal Republike Srpske\nHome / Republika Srpska / Danas peta sjednica Komisije za referendum u RS\nPeta sjednica Komisije za provođenje referenduma u Republici Srpskoj o 9. januaru, kao danu tog bh.entiteta, bit će održana danas u Banjaluci.\nSrpski predstavnici vlasti RS i dalje tvrde da je neophodno održati referendum, iako su najavili i izmjene Zakona o praznicima da bi se sporni Dan RS prilagodio, što je i zatraženo u odluci Ustavnog suda BiH još prošle godine.\nTo prilagođavanje, po najavama iz RS, moglo bi da bude na način da se ukine obaveznost obilježavanja Dana RS za sve one koji ne mogu da se identifikuju s tim praznikom.\nIz Narodne skupštine RS su ranije Ustavnom sudu BiH uputili zahtjev za preispitivanje odluke o 9. januaru, koji će ta pravosudna institucija razmatrati 17. septembra na plenarnoj sjednici.\nI visoki predstavnik u BiH Valentin Inzko nedavno je istakao da postoje načini da se situacija u vezi s referendumom o Danu RS riješi putem zakonskih procedura i postojećeg ustavnog okvira BiH.\n“Stavovi međunarodne zajednice su o ovom pitanju dobro poznati – apeliramo na RS da ne održi referendum”, naglasio je Inzko, dodajući da su odluke Ustavnog suda obavezujuće i konačne, te da “nikakav referendum ne može promijeniti tu činjenicu”.\nI zvanični Beograd ne podržava referendum u RS, protiv kojeg su i bošnjački predstavnici vlasti.\nProšle sedmice Apelaciono vijeće Suda BiH odbacilo je kao nedopuštenu žalbu Komisije za provođenje referenduma u RS na Odluku Centralne izborne komisije (CIK) BiH, kojim je odlučeno da se odbije zahtjev za ustupanje Centralnog biračkog spiska za provođenje referenduma u RS-u.\nSud je, odlučujući o ovom pitanju, našao da ne postoje procesno pravni uvjeti za meritorno rješavanje žalbe, jer Komisija za provođenje referenduma RS nije ovlaštena za podnošenje žalbe u konkretnom slučaju.\nPredhodni SAD: Porodice žrtava 11. septembra mogu da tuže Saudijsku Arabiju\nNaredni Dačić: Neumesne i uvredljive izjave nemačkog diplomate


Basket turnir u naselju Solidarnost 2. i 3. jula – Info Centar Juga\nBasket turnir u naselju Solidarnost 2. i 3. jula\nGrad Leskovac, Košarkaški savez Srbije i Kancelarija za mlade organizuju BASKET TURNIR u naselju Solidarnost 2. i 3. jula, saopšteno je na konferenciji za novinare u Omladinskom klubu. Ekipu čine 4 igrača i prijava ekipa je besplatna.\nLeskovac – Učešćem na turniru 3×3 u Leskovcu igrači dobijaju bodove za učešće na turniru. Ova sportski događaj istog je renomea kao i oni u Kragujevcu, Nišu, Beogradu, jer vodi do finala Srbije što predstavlja put na World Tour. Pobednik turnira dobija pravo učešća na završnom finalnom turniru Roda 3×3 državnog prvenstva Srbije. Turnir se organizuje u okviru projekta „Igram za pobedu“, čiji je cilj podsticanje zdravih stilova života.\nNagradni fond je uvećan u odnosu na prošlu godinu i iznosi za osvojeno:\nkao i mnoge druge nagrade iznenađenja!!!\nPrijavljivanje ekipa počeće od srede 15.06.2016 i trajaće do 30.07.2016. Prijavljivanje je besplatno i vrši se lično u prostorijama Kancelarija za mlade Leskovac ili putem mejla: kancelarijazamlade@gradleskovac.org popunjavanjem PRIJAVNOG OBRAZCA. Kancelarija za mlade se nalazi na adresi Trg Revolucije 45/1 u zgradi „Osmospratnice“. Tehničku podršku ovom turniru daju Kulturni centar Leskovac, MZ Solidarnost i drugi donatori.\nU narednom period Kancelarija za mlade planira organizovanje turnira u malom fudbalu, kao i organizovanje skejt turnira.\nIsplaćena posebna novčana naknada\nOsmaci danas, sutra i prekosutra polažu završni ispit\nDrugi „Zavičajni susreti“ u Sijarinskoj banji